कॅनेडियन पॉपस्टार जस्टिन बिबर भारतात येणार आहे हे जाहीर झाल्यापासूनच भारतातील त्याच्या चाहत्यांमध्ये आनंदलहरी संचारल्या आहेत . त्यातही मुंबई - नवी मुंबई परिसरातील चाहत्यांचा आनंद गगनात मावेनासा झाला आहे . कारण जस्टिन मे महिन्याच्या १० तारखेला नवी मुंबईच्या डी . वाय . पाटील स्टेडियममध्ये परफॉर्म करणार आहे . जस्टिनची लोकप्रियता आणि त्याची सध्या सुरु असणारी ‘पर्पज वर्ल्ड टूर’ पाहता गेले काही दिवस सोशल मीडियावरही त्याच्या भारत दौऱ्याविषयीच्याच चर्चा रंगल्याचं पाहायला मिळत आहे . जस्टिन त्याच्या शोच्या काही दिवस आधी भारतात येणार आहे . भारतात आल्यावर ‘व्हाईट फॉक्स’चे संस्थापक आणि व्यवस्थापकीय संचालक अरुण जैन त्याचं स्वागत करणार असल्याचं म्हटलं जातंय . जस्टिनच्या भारत दौऱ्याची जबाबदारी व्हाईट फॉक्सकडे असल्यामुळे त्याच्या कार्यक्रमासाठी सध्या या संस्थेच्या टीमकडून बरीच मेहनत घेतली जात आहे . पॉप स्टार जस्टिनचा भारत दौरा सर्वार्थाने शाही असणार आहे . पहिल्याच दिवशी भारतात आल्यावर त्याला महाराजा क्युझिनची चव चाखण्याची संधी मिळणार आहे . त्याच्यासाठी खास व्यंजन बनवण्यासाठी राजस्थानवरुन शाही आचाऱ्यांना पाचरण करण्यात आलं आहे . जस्टिनला ज्या ताटामध्ये हे शाही पदार्थ सर्व्ह केले जाणार आहेत त्या ताटावर देवनागरीमध्ये त्याचं नाव कोरलेलं असेल . या प्रसिद्ध गायकाचं भारतीय खाद्यसंस्कृतीविषयी असलेलं प्रेम काही लपलेलं नाही . खुद्द जस्टिननेच त्याचं भारतीय खाद्यपदार्थांवरील प्रेम बऱ्याच कार्यक्रमांदरम्यान व्यक्त केलं आहे . खाण्याच्या बाबतीच असलेल्या थाटासोबतच त्या वातावरणाला साथ देण्यासाठी पारंपारिक बासरीवादक , सारंगी वादकही त्यांच्या कलेने जस्टिनला मंत्रमुग्ध करण्यासाठी सज्ज झाले आहेत . भारत दौऱ्यात दुसऱ्या दिवशी जस्टिन भटकंतीचा अनुभव घेणार आहे . मुंबईतील काळाघोडा , गेट वे ऑफ इंडिया , मणिभवन या ठिकाणांना तो भेट देणार आहे . मुख्य म्हणजे बॉलिवूड अभिनेत्री जॅकलिन फर्नांडिस त्याची टूर गाईड होणार आहे . त्याच्या या सिटी टूरमध्ये ‘आयुर्वेदिक स्पा’चासुद्धा अनुभव देण्यात येणार आहे . जस्टिनच्या स्वागतासाठी सध्या बरेचजण तयारीत असून , यामध्ये उद्योग आणि कला विश्वातील काही प्रसिद्ध व्यक्तींचा समावेश आहे . जस्टिनच्या भारत दौऱ्यातील तिसरा दिवस महत्त्वाचा असणार आहे . या दिवशी जस्टिन प्रेक्षकांवर त्यांच्या पॉप साँग्सची जादू करणार आहे . त्याच्या या लाइव्ह कॉन्सर्टमध्ये विविध बॉलिवूड सेलिब्रिटीसुद्धा हजेरी लावणार आहेत . लाइव्ह कॉन्सर्टनंतर चौथ्या आणि पाचव्या दिवशी जस्टिन नवी दिल्ली आणि जयपूरला रवाना होणार आहे . या दौऱ्याची एकंदर रुपरेषा पाहता प्रत्येकजण जस्टिनचा हा दौरा अविस्मरणीय करण्यासाठी प्रयत्नशील आहे असंच चित्र सध्या पाहायला मिळतंय .


सोशल मीडियापासून स्वतःला दूर ठेवणारी अभिनेत्री ऐश्वर्या राय बच्चनने काही दिवसापूर्वीच इन्स्टाग्राम स्वतःच अकाऊंट सुरू केलं आहे . ऐश्वर्याने इन्स्टावर पदार्पण केल्याचे समजताच लाखोंच्या संख्येने तिचे फॉलोव्हर्स वाढले होते . यावेळी अॅशने आराध्याबरोबरचा पहिला फोटो इन्स्टावर अपलोड केला होता . त्यानंतर आता पुन्हा एका अभिनेत्रीने इन्स्टावर पदार्पण केलं आहे . मात्र ही अभिनेत्री बॉलिवूडची नसून हॉलिवूडमधील आहे . या अभिनेत्रीने चित्रपटाच्या सेटवरील फोटो शेअर करत आपले अकाऊंट सुरु केलं आहे . हॉलिवूड अभिनेत्री अॅन्जोलिना जोलीने अभिनयाच्या क्षेत्रात पदार्पण केल्यापासून तिच्या नावाची सर्वत्र चर्चा सुरु झाली होती . तिने आतापर्यंत अनेक सुपरहिट चित्रपटांमध्ये काम केलं असून सध्या ती ‘मेलफिसेंट २’ हा हॉलिवूडपट करत आहे . या हॉलिवूडपटाचे चित्रीकरण सुरु असतानाच फावल्या वेळात तिने इन्स्टाग्रामवर स्वतःच अकाऊंट सुरु केल्याचं पहायला मिळत आहे . ‘डेलीमेल डॉट को डॉट युके’ या वेबसाईटनुसार , अॅन्जोलिनाने ‘मेलफिसेंट २’ या हॉलिवूडपटातील तिची सहनायिका अॅली फॅनिंग हिच्याबरोबरचा फोटो शेअर केला असून या दोघीही चित्रपटातील त्यांच्या वेशभूषेत दिसून येत आहेत . यामध्ये अॅन्जोलिनाने पांढ - या रंगाचे कपडे घातले असून तिच्या डोक्यावर शिंग असल्याचे पहायला मिळत आहे . तसेच तिने गॉगल लावला आहे . दरम्यान , अॅन्जोलिना तिच्या बोल्ड आणि बिंधास्त अंदाजासाठी ओळखली जाते . आतापर्यंत तिने केलेल्या प्रत्येक चित्रपटाने यशाची उंच शिखरे गाठली आहेत . या चित्रपटांमध्ये तिने केलेल्या अभिनयाचे सर्व स्तरातून कौतूकही करण्यात आले आहे . विशेष म्हणजे २००६मध्ये जगातील सर्वात सुंदर महिलांमध्ये अॅन्जोलिनाच्या नावाचा समावेश करण्यात आला आहे .


कपिल शर्मा आणि कॉन्ट्रोव्हर्सी या जणू एकाच नाण्याच्या दोन बाजू आहेत . गेल्या काही दिवसांपासून कपिल त्याची खराब झालेली इमेज बदलण्याचा प्रयत्न करत होता . नव्या जोमाने तो पुन्हा एकदा कामालाही लागला होता . त्याच्या ‘फॅमिली टाइम विथ कपिल’ या शोला संमिश्र प्रतिसाद मिळत असताना आता कपिलने एक नवा वाद स्वतःहूनच ओढवून घेतला आहे . सोशल मीडियावर कपिलने प्रसारमाध्यमांना आणि सरकारी यंत्रणेला अश्लिल भाषेत शिवीगाळ केली आहे . कपिलने या ट्विटमध्ये काळवीट प्रकरणात सलमान खान निर्दोष असल्याचे मत मांडले . कपिलने अगदी काही वेळापूर्वी सलग चार ट्विट केले . या चारही ट्विटमध्ये भारतातली प्रसारमाध्यमं आणि सरकारी यंत्रणा किती निष्फळ आहे हे सांगण्याचा प्रयत्न केला . पण त्याच्या या ट्विटमध्ये असभ्य भाषाच जास्त होती . यावेळी तो म्हणाला की , ‘स्वतःच्या वृत्तपत्राचा खप करण्यासाठी चांगल्या माणसाविरोधात नकारात्मक बातम्या छापू नका . तो एक चांगला माणूस आहे आणि मला खात्री आहे की तो लवकरच बाहेर येईल . खोटी बातमी छापण्यासाठी तुम्ही किती पैसे घेता ? आताची पत्रकारिता ही विकलेली आहे . ’ यावेळी त्याने ‘स्पॉटबॉय’ या वेबसाइटला अश्लिल शिवीगाळही केली . याआधीच्या ट्विटमध्ये तो म्हणाला की , ‘मी असे अनेक स्वतःला महाराज समजणारे लोक पाहिले आहेत जे स्वतः त्यांनी वाघाची शिकार केली ते मान्य करतात . मी अशा लोकांना भेटलो आहे . सलमान अनेकांची मदत करतो . तो खूप चांगला माणूस आहे . मला माहित नाही त्याने हे केले की नाही . पण माणसाची चांगली बाजूही पाहा . ही यंत्रणा फार वाईट आहे . मला माझे चांगले काम करु द्या . ’ तिसऱ्या ट्विटमध्ये कपिलने लिहिले की , ‘बातम्यांमध्ये नेहमीच सूत्रांचा अहवालानूसाल असा शब्द वापरला जातो . पण तुमचे सूत्र कोण आहेत ते तरी एकदा सांगा…’ यानंतरचे ट्विट तर त्याहून अश्लिल होते . या ट्विटमध्ये कपिलने लिहिले की , ‘मी जर पंतप्रधान असतो तर खोट्या बातम्या छापणाऱ्यांना फाशीची शिक्षा दिली असती . ’ त्याचे हे ट्विट सध्या सोशल मीडियावर व्हायरल होत आहेत . ट्विट केल्यानंतर अर्ध्या तासातच कपिलने हे ट्विट डिलीट केले . पण त्याआधीच अनेकांनी या ट्विटचे स्क्रिनशॉट काढले होते . मनोरंजन क्षेत्रातून अनेकजण सलमानला पाठींबा देत आहेत . पण कपिल शर्माची ही पाठींबा देण्याची पद्धत आता त्याच्याच अंगाशी आली आहे . आता कुठे सगळ्या वादातून तो दूर जात आहे असे वाटत असताना त्याने पुन्हा एकदा एक नव्या वादाला सुरूवात केली आहे असेच म्हणावे लागेल .


आंतरराष्ट्रीय नेमबाज राही सरनोबत हिला केंद्र सरकारचा अर्जुन पुरस्कार आज जाहीर झाला . तसा मेल तिला मिळाल्याचे तिच्या कुटुंबियांनी सांगितले . हा पुरस्कार मिळविणारी ती कोल्हापुरातील पाचवी खेळाडू आहे . यापूर्वी हा पुरस्कार राष्ट्रीय टेबल टेनिसपटू शैलजा साळोखे , हिंदकेसरी गणपतराव आंदळकर , सुवर्णकन्या तेजस्विनी सावंत , गोल्डन बॉय वीरधवल खाडे यांना मिळाला आहे . उपजिल्हाधिकारी पदावर कार्यरत असलेल्या राहीने नेमबाजीमध्ये सातत्य राखत यंदा जकार्ता येथे झालेल्या आशियाई क्रीडा स्पर्धेत सुवर्णपदक मिळविले . त्यानंतर तिची अर्जुन पुरस्कारासाठी शिफारस झाली होती . हा पुरस्कार तिला मिळणार का , याची उत्सुकता शिगेला पोहोचली होती . तिला पुरस्कार मिळाल्याचे जाहीर होताच क्रीडाप्रेमींत आनंदोत्सव झाला .


स्टार टेनिसपटू रॉजर फेडरर याचा आज वाढदिवस . आज फेडररने ३८व्या पदार्पण केले . फेडरर हा एक अत्यंत प्रतिभावान खेळाडू आहे . तो टेनिस कोर्टवरील त्याच्या शांत आणि संयमी स्वभावासाठी ओळखला जातो . पण एकदा असभ्य वर्तनासाठी फेडररला चक्क प्रसाधनगृह स्वच्छ करावे लागले होते . शिक्षा म्हणून त्याने चक्क आठवडाभर टॉयलेट स्वच्छ केले होते . फेडरर हा सध्या एक परिपक्व आणि संयमी असा खेळाडू म्हणून परिचित आहे . पण एका स्थानिक सामन्यात फेडरर खेळत होता . टेनिस खेळण्यास सुरुवात केल्यानंतर सुरुवातीच्या काळात ही घटना घडली . बीएल - स्वित्झर्लंड नॅशनल टेनिस सेंटर येथे सुरु असलेल्या सामन्यात फेडररने रागाने रॅकेट आपटली . १६व्या वर्षी टेनिस कोर्टवर सराव करत असताना त्याने रॅकेट फेकली होती . ती रॅकेट कोर्टशेजारील पडायला लागली . त्याचे हे असभ्य वर्तन संबंधितांना अजिबात रुचले नाही . त्यामुळे या घटनेनंतर फेडररला शिक्षा म्हणून आठवडाभर टॉयलेट स्वच्छ करावे लागले होते . दरम्यान , सध्या टेनिस कोर्टवर फेडररची ओळख ही अत्यंत शांत खेळाडू म्हणून करून दिली जाते . फेडररच्या या स्वभावाचे कौतुक सर्वत्र केले जाते . इतकेच नव्हे तर फेडररच्या या स्वभावाची तुलना मैदानावरील शांत आणि संयमी असलेल्या मास्टर ब्लास्टर सचिन तेंडुलकर याच्याशीदेखील केली जाते .


क्रिकेट विश्वात अनेक खेळाडूंना चांगलेच फॅन फॉलोविंग मिळत असते . त्यातही काही खेळाडूंचे फिमेल फॅन फॉलोविंग नेहमीच आकर्षणाचा विषय ठरते . अशाच खेळाडूंपैकी एक म्हणजे युवराज सिंग . गेल्याच वर्षी भारतीय क्रिकेट संघातील या हॅण्डसम हंकने मॉडेल - अभिनेत्री हेजल किचसोबत विवाह केला . हेजल आणि युवीची प्रेमकहाणी अनेकांसाठीच कुतुहलाचा विषय ठरली होती . सध्या त्यांच्या वैवाहिक आयुष्याला चारपेक्षा जास्त महिने लोटले असून हेजल - युवीच्या संसारात नव्या पाहुण्याची चाहूल लागल्याची चर्चा सुरु आहे . ‘पिंकविला’ या संकेतस्थळाने प्रसिद्ध केलेल्या एका वृत्तामध्ये त्यांनी हेजलसोबत संवाद साधलेल्या एका मुलाखतीचा भाग प्रसिद्ध केला आहे . या मुलाखतीदरम्यानच हेजलला कुटुंबाविषयी प्रश्न विचारला असता ती म्हणाली , ‘सध्या तरी त्याबाबत काहीच ठरवण्यात आले नाहीये . ती एक अशी गोष्ट आहे जी घडायची तेव्हाच घडणार . जसे की आमचे लग्न… युवराजला सतत प्रवास करावा लागत असल्यामुळे मी जेव्हा गरोदर असेन तेव्हा माहित नाही काय होईल . . ’ सहसा लग्नानंतर बऱ्याचजणांचे आयुष्य बदलते असे म्हटले जाते . याविषयीच हेजलला प्रश्न केल्यावर ती म्हणाली ( हसत ) , ‘आमच्यामध्ये अजूनतरी तसं काहीच झालं नाही . आम्ही दोघंही आता फार आनंदात असून आमच्या नात्यात एक प्रकारची सुरक्षितता जाणवतेय . तो त्याच्या कामात अडकलेला असतो . त्यामुळे तसं पाहायला गेलं तर , मीसुद्धा त्याला खूप कमी भेटते असं म्हणायला हरकत नाही . ’ हेजलच्या या उत्तरासोबतच तिने युवीसोबतच्या तिच्या नात्यात असणाऱ्या पारदर्शकते विषयीसुद्धा सांगितले . सध्या युवराज सिंग आयपीएलच्या १० व्या हंगामात खेळत आहे . त्याला पाठिंबा देण्यासाठी हेजलही मोठ्या उत्साहात क्रिकेट सामन्यांना हजेरी लावत आहे . हेजल आणि युवराज हे सध्याचे ‘मोस्ट हॅपनिंग कपल’ आहे असे म्हटले तरी हरकत नाहीये . त्यामुळे या दोघांच्या संसारामध्ये नव्या पाहुण्याच्या येण्याबाबतही सध्या विविध चर्चांना उधाण येत आहे .


ऑलिम्पिक कांस्यपदक विजेती मारवा अमरीचे मत भारतामध्ये होणारी प्रो - कुस्ती लीग हे आमच्यासारख्या खेळाडूंसाठी उत्तम व्यासपीठ आहे . या लीगमुळे कुस्ती विश्व एकत्र येत आहे , त्याचबरोबर जगभरातल्या नामवंत खेळाडूंचा खेळ आम्हाला पाहण्याचा योग येतो . ही लीग जिंकण्याचा माझा मानस आहे , पण या लीगमध्ये भारताची कांस्यपदक विजेत्या साक्षी मलिकचे कडवे आव्हान माझ्यापुढे असेल , असे मत रिओ ऑलिम्पिकमध्ये कांस्यपदक पटकावलेल्या टय़ुनिशियाच्या मारवा अमरीने व्यक्त केले . साक्षीचा सामना करण्यासाठी तू काही विशेष सराव केला आहेस का , असे विचारल्यावर मारवा म्हणाली की , ‘‘साक्षी ही फार जिद्दी खेळाडू आहे . कोणत्याही क्षणी ती सामन्याचा नूर पालटवू शकते , हे ऑलिम्पिकमध्ये साऱ्यांनीच पाहिले आहे . त्यामुळे तिच्याविरुद्ध खेळताना एक सेकंदही तिला वेळ देता कामा नये . जर तिच्याविरुद्ध विजय मिळवायचा असेल तर अधिक आक्रमक खेळ करावा लागेल . त्याचबरोबर प्रत्येक सेकंदाचा हिशेबही ठेवावा लागेल . ’’ काही दिवसांमध्ये सुरू होणारी प्रो - कुस्ती लीगसाठी मारवा भारतामध्ये आली आहे . मारवा ही ऑलिम्पिकमध्ये कुस्ती खेळात पदक पटकावणारी पहिली महिला ठरली होती . याबाबत विचारल्यावर मारवा म्हणाली की , ‘‘माझ्यासह देशासाठी ही अभिमानास्पद बाब होती ; पण मी पदक जिंकल्यावर आमच्या देशात महिला कुस्तीला चालना मिळायला मदत झाली आहे . आता बऱ्याच मुली कुस्तीकडे वळताना दिसत आहेत . एका ऑलिम्पिक पदकाने एवढा मोठा बदल आमच्या देशामध्ये घडला आहे ; पण त्यासाठी मी फक्त निमित्तमात्र आहे . ’’ ऑलिम्पिक पदक जिंकल्यावर देशात कशा प्रकारे स्वागत झाले , हे विचारल्यावर मारवा म्हणाली की , ‘‘पदक जिंकल्यावर मी देशात परतले आणि तब्बल महिनाभर या पदकविजयाचा जल्लोष सुरू होता . मला बऱ्याच ठिकाणी बोलावून सत्कार करण्यात आला , कारण देशवासीयांसाठी ही ऐतिहासिक गोष्ट होती . सरकारने खास पदक देऊन माझा विशेष सत्कार केला . सारे काही स्वप्नवत असेच माझ्यासाठी होते ; पण आता या साऱ्यामधून मी बाहेर आले आहे , कारण मला फक्त ऑलिम्पिक कांस्यपदकावर समाधान मानायचे नाही . यापुढेही मला मोठी मजल मारायची आहे . भारताची महिला कुस्तीपटू गीता फोगटच्या लग्नालाही मारवा उपस्थित राहणार आहे . याबद्दल विचारल्यावर मारवा म्हणाली की , ‘‘मला भारतातील लग्नांविषयी फार उत्सुकता आहे . मी आतापर्यंत बॉलीवूडच्या चित्रपटांमध्येच फक्त लग्न सोहळे पाहिले आहेत . त्यामुळे हा लग्न सोहळा पाहण्याची माझी फार उत्सुकता आहे . या सोहळ्यासाठी मी खास भारतीय पोशाखही बनवला आहे . ’’ सोनियाची विजयी सलामी हरिद्वार : जागतिक स्पर्धेतील रौप्यपदक विजेती सोनिया लथार हिने महिलांच्या राष्ट्रीय बॉक्सिंग स्पर्धेत धडाकेबाज प्रारंभ केला . तिने ५७ किलो गटात बिहारच्या सीमा कुमारी हिच्यावर सहज मात केली . सोनिया हिने केलेल्या आक्रमक खेळापुढे सीमा हिचा बचाव निष्प्रभ ठरला . पंचांनी तांत्रिक गुणांच्या आधारे सोनियाला विजयी केले . तिने आशियाई अजिंक्यपद स्पर्धेतही रौप्यपदक मिळविले होते . जागतिक स्पर्धेत दोन वेळा कांस्यपदक मिळविणारी खेळाडू छोटो लौरा हिला येथे पहिल्याच फेरीत पराभवाचा धक्का बसला . लौरा या ३३ वर्षीय खेळाडूला मणिपूरच्या संध्या राणी हिने २ - १ अशा फरकाने हरविले . महाविद्यालयीन जीवनात लौरा हिला एका अपघातात एका पायास कायमस्वरूपी दुखापत झाली होती . तरीही तिने बॉक्सिंगमध्ये करीअर करीत जागतिक स्तरावर कांस्यपदकांची कमाई केली होती . येथे लढत गमावल्यानंतर लौरा हिने सांगितले , पराभव झाल्यामुळे मी बिल्कुल निराश झालेली नाही . एका चांगल्या खेळाडूकडून मी पराभूत झाले याचाच मला आनंद झाला आहे . मी आता प्रशिक्षक म्हणूनच पूर्ण वेळ लक्ष केंद्रित करणार आहे . सध्या अंबाला येथे मी ४० हून अधिक मुलींना बॉक्सिंग शिकवित आहे . माजी आशियाई रौप्यपदक विजेती पवित्रा हिला ६४ किलो गटात पश्चिम बंगालच्या डॉली सिंग हिच्याकडून पुढे चाल मिळाली . माजी राष्ट्रीय विजेती प्रीति बेनिवाल हिने ६० किलो गटात विजयी प्रारंभ केला . तिने कर्नाटकच्या पूजाकुमारी हिचा पराभव केला . अंकुश दहिया उप - उपांत्यपूर्व फेरीत नवी दिल्ली : आशियाई स्पध्रेत रौप्यपदक जिंकणाऱ्या अंकुश दहियाने रशियात सुरू असलेल्या एआयबीए युवा विश्व अजिंक्यपद स्पध्रेच्या उप - उपांत्यपूर्व फेरीत प्रवेश केला . अंकुशने जर्मनीच्या निक बिएरवर ३ - २ असा निसटता विजय मिळवला आणि यंदाच्या स्पध्रेत अंतिम १६ मध्ये प्रवेश करणाऱ्या पहिल्या भारतीय खेळाडूचा मानही पटकावला . अंकुश पदकनिश्चितीपासून दोन विजय दूर आहे . तत्पूर्वी झालेल्या सामन्यात आशियाई स्पध्रेत रौप्यपदक जिंकणाऱ्या आशीषने ( ५४ किलो ) , सचिन ( ४९ किलो ) आणि रेयाल पूरी ( ८१ किलो ) यांच्यासह अंतिम ३२ खेळाडूंमध्ये स्थान पटकावले . मात्र , अनवर ( ५२ किलो ) आणि इताश खान ( ५६ किलो ) यांना दुसऱ्या फेरीत पराभवाचा सामना करावा लागला . २०१४ साली झालेल्या युवा अजिंक्यपद स्पध्रेत भारताला कांस्यपदकावर समाधान मानावे लागले होते .


पॉर्नस्टार म्हणून कारकिर्द गाजवल्यानंतर आता बॉलीवूडमध्ये स्थिरावत असलेल्या सनी लिओनीला नर्स व्हायचं होतं . परंतु नंतर तिनं पॉर्न स्टार व्हायचा निर्णय घेतला . काल , 13 मे रोजी 37 वा वाढदिवस साजरा केलेल्या सनीबद्दलच्या जाणून घेऊया काही खास गोष्टी… आपल्या भूतकाळाविषयी अजिबात वैषम्य न बाळगता ठामपणे परिस्थितीला सामोरी जाणारी असी आहे बॉलीवूडमधली सनीची ओळख . तिला पॉर्नस्टारच व्हायचं होतं असा तुमचा समज असेल तर तो चुकीचा आहे . तिला व्हायचं होतं लहान मुलांच्या हॉस्पिटलमधली नर्स . त्यासाठी तिनं मेडिकल सायन्सला प्रवेशही घेतला होता . परंतु करणजीत कौर असं मूळ नाव असलेल्या व कॅनडा व अमेरिकेत वाढलेल्या भारतीय वंशाच्या सनीच्या नशीबात वेगळंच काही लिहिलेलं होतं . पेंटहाऊस कवर ऑफ दी इयरचा 67 लाख रुपयांचा किताब तिनं जिंकला आणि तिनं आपलं करीअर निश्चित केलं . चक्क पालकांनाही तिनं सांगितलं की ती पॉर्नस्टार बनणार आहे . विशेष म्हणजे तिचा नवरा डॅनियल वेबर ज्याच्यासोबत तिनं 2009मध्ये लग्न केलं त्यानंही तिला भक्कम पाठिंबा दिला . करविषयक कंपनीमध्येही काही काळ पार्ट टाइम नोकरी केलेल्या सनीनं अमेरिकेतली पॉर्न इंडस्ट्री गाजवल्यावर भारतात नशीब आजमावायचं ठरवलं . बिग बॉस सीझन 5 पासून तिचं भारतात आगमन झालं आणि नंतर तिनं जिस्म - 2 या पूजा भट्टच्या चित्रपटातही काम केलं . एका मुलीला गेल्या वर्षी दत्तक घेतल्यानंतर या जोडप्यानं सरोगसीच्या माध्यमातून यावर्षी आणखी दोन मुलांचं पालकत्व स्वीकारलं आहे . ‘करणजीत कौर – द अनटोल्ड स्टोरी ऑफ सनी लियोनी’ या तिच्यावरील चरीत्रामध्ये अनेक गोष्टींचा उलगडा करण्यात आला आहे . फिटनेसच्या बाबतीत अत्यंत जागरूक असलेली सनी समाजसेवेमध्येही रस घेते .


बॉलीवुडचा अॅक्शन हिरो अक्षय कुमारची मुख्य भूमिका असणाऱ्या ‘रुस्तम’ या चित्रपटाची उत्सुकता आता शिगेला पोहोचली आहे . प्रेम , वैर , सूड , देशभक्ती अशा चौफेर विषयांना हात घालणाऱ्या ‘रुस्तम’च्या पोस्टर्सपासून त्याचा रेडिओ ट्रेलर , ट्रेलर सध्या सिनेवर्तुळासह इरतत्रही गाजतो आहे . सिनेमाचा प्रदर्शित ट्रेलर आणि गाणे चाहत्यांना भुरळ घालत असतानाच चित्रपटाचे आणखीन एक गाणे लाँच करण्यात आले आहे . ‘रुस्तम वही . . ’ असे बोल असणाऱ्या या दोन मिनिटांच्या गाण्यात चित्रपटाचा थरार जाणवतो . ‘एअरलिफ्ट’ मधून एका संवेदनशील भारतीयाच्या भूमिकेने प्रेक्षकांच्या मनावर छाप पाडणारा खिलाडी कुमार ‘रुस्तम’ या चित्रपटातून रुस्तम पावरी या नौदल अधिकाऱ्याची भूमिका साकारत आहे . स्वतः अक्षयने ट्विट करत त्याच्या चाहत्यांना ‘रुस्तम वही…’ या गाण्याबद्दल माहीती दिली . १९५९ च्या काळतील बहुचर्चित नानावटी केसच्या एका थरारक सफरीवर नेणाऱ्या या चित्रपटातील हे गाणे सुकृती कक्तर आणि राघव सचर यांनी स्वरबद्ध केले आहे . ‘थ्री शॉट्स दॅट शॉक्ड् द नेशन’ अशा ‘टॅगलाइनसह’ टिनू सुरेश देसाईच्या दिग्दर्शनात बललेल्या या चित्रपटात अक्षय कुमार , इलियाना डिक्रूज , एशा गुप्ता , अर्जन बाजवा , परमीत सेठी हे कलाकार झळकणार आहेत . ‘मल्टीस्टारर स्टारकास्ट’ , थरारक कथानक आणि प्रभावी संगीत ही त्रिसूत्री आजमावत खिलाडी कुमारचा ‘रुस्तम’ आणि भव्यतेची अनुभुति देणारा आशुतोष गोवारीकरचा ‘मोहेंजोदारो’ हे दोन्ही चित्रपट एकाच दिवशी प्रदर्शित होणार असल्यामुळे प्रेक्षकांना इतिहास भावतो कि इतिहासातील थरार हे लवकरच कळणार आहे .


मास्टर ब्लास्टर सचिन तेंडुलकरचे प्रशिक्षक रमाकांत आचरेकर यांचे आज वयाच्या 86 व्या वर्षी मुंबईत निधन झाले . रमाकांत आचरेकर यांचा जन्म 1932 साली झाला होता . भारतातील सर्वोत्म क्रिकेट प्रशिक्षकांमध्ये त्यांची गणना केली जाते . आचरेकर मुंबईत क्रिकेटपटूंना प्रशिक्षण द्यायचे . भारतीय फलंदाज सचिन तेंडुलकर याचे मार्गदर्शक म्हणून त्यांची विशेष ओळख होती . आचरेकरांच्या मार्गदर्शनाखाली सचिन तेंडुलकर , बलविंदर संधू , चंद्रकांत पंडित , विनोद कांबळी , प्रवीण आमरे , अजित आगरकर , संजय बांगर , रमेश पोवार अशा दिग्गज खेळाडूंनी प्रशिक्षण घेतले होते . त्यांना अनेक पुरस्कारांनी गौरविण्यात आले होते . 7 फेब्रुवारी 2003 रोजी महाराष्ट्र शासनातर्फे क्रीडा महर्षींचा गौरव करण्यासाठी दिला जाणारा श्री शिवछत्रपती जीवनगौरव पुरस्कार त्यांना देण्यात आला होता . 2010 साली त्यांना पद्मश्री पुरस्कार देऊन सन्मानित करण्यात आले होते . आचरेकरांनी 1943 साली क्रिकेट खेळण्यास सुरुवात केली . 1945 मध्ये त्यांनी न्यू हिंद स्पोर्ट्स क्लबकडून क्लब क्रिकेट खेळण्यास सुरुवात केली . त्यांनी यंग महाराष्ट्रा एकादश . गुल मोहर मिल्स आणि मुंबई पोर्ट संघांचे प्रतिनिधित्व केले होते . त्यांनी केवळ प्रथम श्रेणी क्रिकेट खेळले . 1963 - 64 साली त्यांनी ऑल इंडिया स्टेट बँकचे प्रतिनिधित्व करताना हैदराबादविरुद्ध एकमेव सामना खेळला होता .


वरिष्ठ पत्रकार रजत शर्मा दिल्ली जिल्हा क्रिकेट संघटनेचे नवे अध्यक्ष असतील . त्यांनी अध्यक्षपदाच्या निवडणुकीत भारताचे माजी वेगवान गोलंदाज मदनलाल यांचा 517 मतांनी पराभव केला . रजत शर्मा यांच्या पॅनेलचे निवडणुकीत वर्चस्व राहिले . त्यांनी सर्वच्या सर्व 12 जागा जिंकल्या . रजत शर्मा यांनी 1521 मते पडली . मदनलाल यांना 1004 मते मिळाली . अध्यक्षपदाच्या शर्यतीमधील तिसरे उमेदवार विकास सिंग यांना 232 मते मिळाली . " बीसीसीआय ' चे हंगामी अध्यक्ष सी . के . खन्ना यांच्या अस्तित्वाला या निवडणुकीत धक्का बसला आहे . त्यांची पत्नी शशी या निवडणुकीत उपाध्यक्षपदाची निवडणूक हरल्या आहेत . त्यांना राकेश बन्सल यांनी हरवले . रजत शर्मा यांच्या पॅनेलला अनपेक्षित यश मिळाले असले , तरी यामुळे त्यांना मोकळेपणाने संघटनेचे कामकाज चालवता येईल , अशी चर्चा दिल्ली क्रिकेट वर्तुळात सुरू होती .


अभिनेत्री शिल्पा शेट्टी सोशल मीडियावर फार सक्रीय आहे . सोशल मीडियाच्या माध्यमातून ती आपल्या चाहत्यांसोबत खासगी आणि व्यावसायिक आयुष्याची माहिती सतत शेअर करत असते . काही दिवसांपूर्वी शिल्पा मुलगा वियानसोबत दुबईच्या ट्रिपला गेली होती . तिथले अनेक फोटो आणि व्हिडिओ तिने इन्स्टाग्राम आणि ट्विटरवर शेअर केले . या फोटोंना लाखो लाइक्सही आले . पण या व्हिडिओंमध्ये एक व्हिडिओ असा होता ज्यावर अनेकांची नजर गेली . सचिन खेडेकरांच्या ‘बापजन्म’ सिनेमाचा ट्रेलर प्रदर्शित माय - लेकांच्या या जोडीने दुबईत एका प्राणी संग्रहालयाला भेट दिली होती . यावेळी शिल्पाने चिंपाजीसोबतचा एक व्हिडिओ सोशल मीडियावर शेअर केला होता . तिने चिंपाजीचे नाव ‘प्रिन्सेस’ असे ठेवले होते . या व्हिडिओमध्ये तो चिंपांजी शिल्पाकडे पाहून हसताना , तिला किस करताना स्पष्ट दिसत आहेत . हा व्हिडिओ शिल्पाच्या चाहत्यांना फारसा आवडला नाही . या व्हिडिओमध्ये चिंपाजी शिल्पाबरोबर हसत होता किंवा तिला किस करत होता ते प्रशिक्षकाच्या सांगण्यावरुन . चिंपाजींकडून सर्व गोष्टी जबरदस्तीने करून घेतल्या जात होत्या . शिल्पाच्या या व्हिडीओला अशा काही उलट - सुलट प्रतिक्रिया मिळाल्या ज्याची शिल्पानेही कधी अपेक्षा केली नसेल . प्राण्यांवर केल्या जाणाऱ्या अत्याच्यारावरून युझर्सनी शिल्पाला खडेबोल सुनावले . तिच्या व्हिडिओचे समर्थन करणारी एकही कमेन्ट न आल्यामुळे पर्यायाने शिल्पाला तो व्हिडिओ डिलीट करावा लागला . हा व्हिडिओ शेअर करताना तिने लिहिले , ‘हा माझा सर्वात आवडता व्हिडिओ आहे . मला प्रिन्सेसची फार आठवण येतेय . ’ ‘चिंपाजीसोबतचे ते वागणे फारच दुःखद आहे . लोकांसाठी जरी हे मनोरंजन असले तरी त्यांच्यावर केले जाणारे अत्याचार याकडे दुर्लक्ष करुन चालणार नाही . प्राण्यांना प्रेमाची गरज असते . अत्याचाराची नाही , ’ अशी कमेन्ट एका युझरने केली होती . अशा कमेन्टमुळे शिल्पाने तो व्हिडिओ डिलीट करण्याचा निर्णय घेतला .


भारत दौऱ्यावर आलेल्या न्यूझीलंडच्या संघाने मालिकेला सुरुवात होण्याआधीच सावधगिरीची भूमिका बाळगायचं ठरवलं आहे . न्यूझीलंडचे प्रशिक्षक माईक हेसन यांनी भारतात रवाना होण्याआधी आपल्या संघाला खास तंबीच दिली आहे . “भारतात गेल्यानंतर तुम्ही तात्काळ तिथल्या परिस्थितीशी जुळवून घ्या , नाहीतर भारताचा संघ इतरांप्रमाणेच तुमचाही धुव्वा उडवेल . ” घरच्या मैदानावर भारताने ऑस्ट्रेलियाला वन - डे मालिकेत ४ - १ अशा फरकाने हरवलं होतं . ज्याठिकाणी तुम्ही खेळायला जात आहात तिकडे चांगली कामगिरी करण्यावाचून पर्याय नाहीये . गेल्या २ - ३ वर्षांमधली भारतीय संघाची घरच्या मैदानावरची कामगिरी पाहा , जर भारतीय वातावरणाशी तुम्ही जुळवून घेतलं नाहीत तर तुम्हालाही इतरांप्रमाणेच पराभवाचा सामना करावा लागेल असं हेसन यांनी म्हणलं आहे . अवश्य वाचा – न्यूझीलंड दौऱ्यासाठी भारतीय संघाची घोषणा , रहाणे - शार्दुल ठाकूरचं पुनरागमन ; आश्विन - जाडेजाला वगळलं सध्या आयसीसीच्या वन - डे क्रमवारीत भारताचा संघ पहिल्या क्रमांकावर आहे . सध्या न्यूझीलंडचा ‘अ’ संघ भारत दौऱ्यावर आहे . या दौऱ्यात चांगली कामगिरी केलेल्या खेळाडूंनाही न्यूझीलंडने आपल्या संघात जागा दिली आहे . भारतीय खेळपट्ट्या आणि वातावरणाचा अंदाज यावा यासाठी न्यूझीलंडने सर्वात आधी केवळ ९ सदस्यांचा संघ जाहीर केला होता . उरलेल्या ६ खेळाडूंची निवड ही अ संघातून करण्यात येणार होती . मार्टिन गप्तिल आणि टॉम लॅथम या खेळाडूंना अजुनही हवी तशी कामगिरी करता आलेली नाहीये . कर्णधार केन विलियमसननेही आपली कामगिरी अजुन सुधारणं गरजेचं असल्याचं न्यूझीलंडच्या प्रशिक्षकांनी म्हणलं आहे . २२ ऑक्टोबरला मुंबईच्या वानखेडे मैदानावर भारत आणि न्यूझीलंड यांच्यातला पहिला सामना रंगणार आहे . अवश्य वाचा – गावसकर , शास्त्रींमुळेच आम्ही चॅम्पियन्स करंडक जिंकलो , पाक संघ व्यवस्थापकाची खोचक टीका


उत्तेजकाचा विळखा रशियन खेळाडूंची पाठ सोडत नाही असेच दिसून येत आहे . क्रीडा लवाद न्यायालयानेही रशियाने ऑलिम्पिकमधील बंदीबाबत केलेला अर्ज फेटाळला आहे . त्यामुळे रशियाच्या मैदानी स्पर्धेतील खेळाडूंचा ऑलिम्पिक प्रवेश अंधातरी झाला आहे . रशियातील अनेक खेळाडू उत्तेजक प्रकरणात सापडले होते . त्यांच्या अहवालात फेरफार करीत त्यांना पाठीशी घालण्यात आले होते . रशियन अॅथलेटिक्स महासंघाने मॉस्को येथील उत्तेजक प्रतिबंधक प्रयोगशाळेतील पदाधिकाऱ्यांच्या मदतीने खेळाडूंना निदरेष सोडले होते . त्यांचे प्रकरण उघडकीस आल्यामुळे आंतरराष्ट्रीय अॅथलेटिक्स महासंघाने ( आयएएएफ ) रशियन अॅथलेटिक्स महासंघाची मान्यताच स्थगित केली व त्यांच्या धावपटूंना ऑलिम्पिक प्रवेश नाकारला . येथील न्यायालयाने पत्रकात म्हटले आहे , आयएएएफने खेळाडूंवर बंदी घालण्याचा घेतलेला निर्णय योग्यच आहे . त्यामुळे खेळाडूंना आगामी ऑलिम्पिकमध्ये भाग घेता येणार नाही . आंतरराष्ट्रीय ऑलिम्पिक समितीने बंदीबाबतचा अंतिम निर्णय क्रीडा लवादाच्या निर्णयानंतर जाहीर करण्याचे ठरविले होते . येत्या दोन - तीन दिवसांमध्ये त्यांचा निर्णय अपेक्षित आहे . बंदी घातली असली तरी रशियाने आगामी ऑलिम्पिकसाठी आपले पथक निश्चित केले आहे . त्यामध्ये पावणेचारशेहून अधिक जणांचा समावेश आहे .


बॉलिवू़डमध्ये आपल्या बिनधास्त तोऱ्यात वावरणारी आणि मनमोकळेपणाने बोलणारी अभिनेत्रीमध्ये कंगना रणौतची वर्णी लागते . ती आपल्या मनात कोणत्याही भावना दाबून ठेवत नाही . तिच्या या स्वभावामुळे बऱ्याचदा बॉलिवूडमधील आपल्या सहकाऱ्यांचीही ती गोची करुन टाकते . आपले बोलणे कुणाला लागेल याचा ती बिलकूल विचार करत नाही . तिचे हे बिनधास्त आणि बेधडक बोलणे बऱ्याच बॉलिवूड कलाकारांना अडचणीत आणत असते . यापूर्वी अनेक कलाकारांच्या बद्दल व्यक्त होणाऱ्या कंगनाने आता देसी गर्ल प्रियांका चोप्राकाबद्दलच्या भावना समोर बॉलिवू़डमध्ये आपल्या बिनधास्त तोऱ्यात वावरणारी आणि मनमोकळेपणाने बोलणारी अभिनेत्रीमध्ये कंगना रणौतची वर्णी लागते . ती आपल्या मनात कोणत्याही भावना दाबून ठेवत नाही . तिच्या या स्वभावामुळे बऱ्याचदा बॉलिवूडमधील आपल्या सहकाऱ्यांचीही ती गोची करुन टाकते . आपले बोलणे कुणाला लागेल याचा ती बिलकूल विचार करत नाही . तिचे हे बिनधास्त आणि बेधडक बोलणे बऱ्याच बॉलिवूड कलाकारांना अडचणीत आणत असते . यापूर्वी अनेक कलाकारांच्या बद्दल व्यक्त होणाऱ्या कंगनाने आता देसी गर्ल प्रियांका चोप्राकाबद्दलच्या भावना समोर आल्या आहेत . बॉलिवूडमधून थेट हॉलिवूडमध्ये आपल्या अभिनय आणि सौंदर्याची भूरळ घालणाऱ्या प्रियांकाचे हास्य दिखावू असल्याचे कंगनाने म्हटले आहे . प्रियांकाच्या हास्यावर प्रितिक्रिया देऊन थांबते ती कंगना कसली . ही बोचरी टीपण्णी केल्यानंतर कंगनाने प्रियांकाला पिग्गी चोप्स पुरस्काराने सन्मानित करायला हवे असे देखील कंगनाने म्हटले . आपल्या बिनधास्त वक्तव्याने प्रसिद्ध असणारी कंगना सध्या आपल्या हंसल मेहता यांच्या आगामी ‘सिमरन’ या चित्रपटाच्या चित्रिकरणात व्यस्त आहे . नेहा धुपियाच्या वाईस चॅट या ‘नो फिल्टर नेहा’ या कार्यक्रमामध्ये ह्रतिक रोशनला लक्ष्य केल्यानंतर कंगनाने प्रियांका विषयी आपल्या मनातील भाव या कार्यक्रमात व्यक्त केले . या कार्यक्रमात नेहाने विचारलेल्या एका सवालावर कंगनाने प्रियांकाच्या हास्य ‘बकवास’ असल्याचे कंगनाने सांगितले . कंगना आणि प्रियांका चोप्रा फॅशन चित्रपटामध्ये एकत्र दिसल्या होत्या . मधुकर भंडारकर यांनी दोघींना एकत्र आणले . पण या चित्रपटाच्या प्रदर्शनानंतर दोघींमध्ये वाद निर्माण झाल्याचे चर्चा रंगल्या होत्या . २००८ मध्ये प्रदर्शित झालेल्या‘फॅशन’ चित्रपटासाठी कंगनाला उत्कृष्ट सहायक अभिनेत्रीचा पुरस्कार मिळाला होता . प्रियांका चोप्रा सध्या अमेरिकेतील ‘क्वांटिको २’ या मालिकेत झळकत आहे . तिचा हॉलिवूडमधील पहिला चित्रपट ‘बेवॉच’ हा देखील प्रदर्शनाच्या वाटेवर आहे . यशाच्या शिखरावर असणारी प्रियांका आपल्या टीकाकारांना तात्काळ प्रत्त्युत्तर देण्यात माहिर आहे . कंगनाने आपल्या हास्याचा मजाक उडविल्यानंतर प्रियांका तिला काय उत्तर देणार याबाबत दोघींच्या चाहत्यांमध्ये उत्सुकता असेल .


चित्रपटसृष्टीध्ये विविध चित्रपटातील बोल्ड दृश्यांना धास्ती लागून असते ती म्हणजे संस्कारी सोन्सॉरच्या कात्रीची . गेल्या काही काळामध्ये सेन्सॉर आणि काही चित्रपटांमधील नात्याला सेन्सॉरच्या कात्रीमुळे आंबटगोड झाक आली होती . पण सेन्सॉरवर वारंवार होणारी टीका पाहता हे चित्र लवकरच बदलण्याची शक्यता आहे . चित्रपटातील बोल्ड दृश्यांवर चालणाऱ्या सेन्सॉरच्या कात्रीची धार आता काहीशी बोथट होणार आहे . त्यामुळे आता ज्या चित्रपटांमध्ये जास्त प्रमाणात बोल्ड दृश्ये असतात त्यांना घाबरण्याचे काहीच कारण नाही . सीबीएफसी अर्थात सेन्सॉर बोर्डातर्फे चित्रपटातील बोल्ड दृश्ये हटविण्यात येणार नाहीत . श्याम बेनेगल यांच्या समितीच्या शिफारसींचा सेन्सॉर बोर्डाने स्वीकार केल्याचे वृत्त हाती आले आहे . काही सुधारणा सुचवत या समितीने सेन्सॉरकडे याबाबतची मागणी केली होती . त्यामुळे आता अशा चित्रपटांसाठी एक नवा विभाग करण्यात आला आहे . ए / सी या विभागाअंतर्गत या चित्रपटांबद्दलची सेन्सॉरची पुढील धोरणे स्पष्ट करण्यात येतील . सूत्रांनी दिलेल्या माहितीनुसार सेन्सॉर बोर्ड यापुढे बोल्ड दृश्ये आणि संवादांवर कात्री न लावता त्यांना या विभगाअंतर्गत प्रमाणित करणार आहे . त्यासाठी काही नियम बनवून सेन्सॉर बोर्ड पुढील नियमावली लागू करणार आहे . त्यामुळे सेन्सॉरचा पुढचा निर्णय काय असणार याकडेच अनेकांचे लक्ष लागून राहिले आहे . श्याम बेनेगल यांच्या समितीने सादर केलेल्या शिफारसीनुसार अति वयस्क विषय हाताळणाऱ्या चित्रपटांना ‘अॅडल्ट विथ कॉशन’ म्हणजेच ए / सी हे प्रमाणपत्र देण्यात येणार आहे . या समितीने केलेल्या शिफारसीमध्ये चित्रपटांना यू / ए प्रमाणापत्र देण्यासाठीही दोन विभाग करण्यात आले आहेत . यू / ए १२ प्लस आणि यू / ए १५ प्लस असे ते विभाग आहेत . गेल्या काही काळापासून सेन्सॉरवर विविध स्तरांतून टीका करण्यात येत होती . ‘उडता पंजाब’ , ‘बार बार देखो’ आणि ‘ऐ दिल है मुश्किल’ या चित्रपटांवरही सेन्सॉरने कात्री लावल्यामुळे एका नव्या वादाला तोंड फुटले होते . ‘उडता पंजाब’ या चित्रपटाला केलेल्या विरोधामुळे सेन्सॉरला अनेकांच्या रोषाचा सामना करावा लागला होता .


कोलकाता नाईट रायडर्सने आपल्या घरच्या मैदानात किंग्ज इलेव्हन पंजाबला ६ विकेट्सने मात दिली . कर्णधार गौतम गंभीरने ४९ चेंडूत केलेली नाबाद ७२ धावांची खेळी , तर सुनील नरेनने ( ३७ ) सलामीला उतरून केलेली फटकेबाजी लक्षवेधी ठरली . रॉबीन उथप्पाने २६ तर मनीश पांडेने २५ धावांचे योगदान देऊन संघाच्या विजयामध्ये हातभार लावला . किंग्ज इलेव्हनने दिलेले १७१ धावांचे आव्हान कोलकाताने सहा विकेट्स आणि २१ चेंडू ठेवून गाठले . गंभीरने यावेळी किंग्ज इलेव्हनच्या गोलंदाजांचा खरपूस समाचार घेत तब्बल ११ खणखणीत चौकार ठोकले . सामन्याचा नाणेफेक कोलकाताने जिंकून प्रथम क्षेत्ररक्षणाचा निर्णय घेतला होता . कोलकाताची सुरूवात देखील चांगली झाली होती . पियुष चावलाने मनन वोहराला क्लीनबोल्ड करून संघाला पहिले यश मिळवून दिले होते , तर सुनील नरेन यांनी स्टोन्सची विकेट घेऊन किंग्ज इलेव्हनला धक्का दिला होता . हाशीम अमलाला चांगला सुर गवसत असतानाच सामन्याच्या १२ व्या षटकात गंभीरने त्याचा झेल टिपला . कर्णधार ग्लेन मॅक्सवेलने सुरूवातीला फटकेबाजी केली खरी पण उमेश यादवच्या वेगवान गोलंदाजीवर तो यष्टीरक्षक उथप्पा करवी झेलबाद झाला . मग डेव्हिड मिलर आणि वृद्धीमान यांनी अखेरच्या षटकांत जोरदार फटकेबाजी करून संघाला दिडशेचा आकडा गाठून दिला . उमेश यादवने पुन्हा एकदा संघाला ब्रेक थ्रू मिळवून देत मिलर - साहा जोडी फोडून काढली . किंग्ज इलेव्हनची १५५ धावसंख्या असताना उमेश यादवने डेव्हिड मिलरला बाद केले , त्याच षटकात उमेशने वृद्धीमान साहा देखील चालते केले . यानंतर किंग्ज इलेव्हनच्या धावसंख्येला लगाम घातला गेला . उमेश यादवने आपल्या चार षटकांमध्ये ३३ धावा देऊन ४ विकेट्स घेतल्या होत्या .


देशभक्तिच्या नावावरुन सध्या जे काही राजकारण सुरु आहे त्या संबंधीच्या सर्व वादग्रतस्त चर्चांना काही कलाकारांनी त्यांच्या कृतीतून पूर्णविराम दिला आहे . भारत - पाकिस्तानदरम्यान सुरू असणारे तणावग्रस्त वातावरण पाहता सध्या प्रत्येकजण आपली देशभक्ती जाहीर करण्यासाठी पुढे सरसावत आहे . त्यातही सणासुदींच्या दिवसांमध्ये आपल्या कुटुंबांपासून दूर असणाऱ्या सैन्यदलातील जवानांना दिवाळीच्या शुभेच्छा देण्यासाठी मोदी सरकारतर्फे एक अनोखा उपक्रम राबविण्यात आला आहे . या उपक्रमामध्ये चित्रपटसृष्टीतील काही चेहरे मोठ्या उत्साहाने सहभागी झाले आहेत . अभिनेता अक्षय कुमार , आमिर खान आणि सलमान खानने त्यांच्या ट्विटर अकाऊंटद्वारे # Sandesh2Soldiers या हॅशटॅग अंतर्गत सैनिकांना शुभेच्छा देणारे आणि त्यांचे आभार मानणारे संदेश लिहिले आहेत . ‘फक्त आणि फक्त सैनिकांमुळेच आपण आपल्या कुटुंबासमवेत दिवाळीचा आनंद घेऊ शकत आहोत . तुम्ही आमचे रक्षण करता . माझ्या सैनिक बांधवांनो तुम्हाला माझ्याकडून आणि संपूर्ण देशाकडून दिवाळीच्या हार्दीक शुभेच्छा’ असे म्हणत अक्षय कुमारने एक व्हिडिओ त्याच्या ट्विटर अकाऊंटवर पोस्ट केला आहे . यासोबतच खिलाडी कुमारने इतरांनाही सैनिकांना दिवाळीच्या शुभेच्छा देण्याचे आव्हान केले आहे . सलमाननेही त्याच्या फेसबुक पेजवरुन पंतप्रधान नरेंद्र मोदींचा संदेश जनसामान्यांपर्यंत पोहोचवत सैनिकांना दिवाळीच्या शुभेच्छा दिल्या आहेत . तसेच परफेक्शनिस्ट आमिर खाननेसुद्धा त्याच्या ट्विटर अकाऊंटवरुन सैनिकांना शुभेच्छा देण्याचे आव्हान करणारा व्हिडिओ शेअर केला आहे . ‘ऐ दिल है मुश्किल’ या चित्रपटाला होणारा विरोध आणि पाकिस्तानी कलाकारांनर घालण्यात आलेल्या बंदीमुळे बॉलिवूडमध्ये कलाकारांचेही दोन गट पडल्याचे अनेकांनीच पाहिले . पण , सैनिकांना शुभेच्छा देण्याच्या या मुद्द्यावरुन पुन्हा एकदा बॉलिवूडकर एकवटले आहेत असेच म्हणावे लागेल . सर्जिकल स्ट्राईकनंतर देशभरात सैन्यातील जवानांविषयी आदर आणखी वाढला आहे . गेल्या आठवड्यात नरेंद्र मोदी यांनी नवी संकल्पना मांडली होती . यात जनतेने जवानांना पत्र किंवा मेसेजच्या माध्यमातून शुभेच्छा द्याव्यात असे आवाहन केले आहे . यासंदर्भात नरेंद्र मोदींनी चार मिनीटांचा एक व्हिडीओदेखील शेअर केला आहे . या व्हिडीओत चिमूरड्यापासून ते तरुण आणि महिलांपर्यंत सर्व जण जवांना पत्र किंवा मेसेज करत असल्याचे दाखविले आहे . यातील निवडक संदेश हे नरेंद्र मोदी मन की बात कार्यक्रमातही वाचून दाखवतील अशी माहिती सूत्रांनी दिली आहे . याशिवाय दूरदर्शन आणि आकाशवाणीवरही या संदर्भातील विशेष कार्यक्रम असतील . नरेंद्र मोदी अॅप , MyGoV अॅप आणि रेडिओच्या माध्यमातूनही जवानांना संदेश पाठवणे शक्य होणार आहे . देशातील सव्वाशे कोटी जनता जेव्हा सैन्यातील जवानांच्या पाठिशी उभी राहते तेव्हा त्या जवानांची ताकद सव्वाशे कोटींनी वाढते असेही मोदींनी म्हटले आहे .


भारताचे प्रशिक्षक रवी शास्त्री यांनी योग्य वेळी दिलेला सल्ला अमलात आणल्यामुळे आंतरराष्ट्रीय क्रिकेटमध्ये पुनरागमन करता आले , असे दिनेश कार्तिकने सांगितले . मर्यादित षटकांच्या क्रिकेटमध्ये महेंद्रसिंग धोनी आजही अव्वल मानला जातो . युवा खेळाडू संजू सॅमसन , रिषभ पंत आणि अनुभवी पार्थिव पटेल यष्टीरक्षक - फलंदाजाच्या स्थानासाठी दरवाजा ठोठावत आहेत . सातत्यपूर्ण कामगिरी करणारा कार्तिकसुद्धा या शर्यतीत असला तरी भारताच्या चौथ्या क्रमांकाच्या फलंदाजीच्या स्थानासाठी तो उत्तम पर्याय ठरतो आहे . याबाबत कार्तिक म्हणाला , ‘‘या पद्धतीने मी अद्याप विचार करायला सुरुवात केली नाही . कारण तसा विचार केल्यास अतिरिक्त दडपण येईल . न्यूझीलंडविरुद्धच्या माझ्या कामगिरीबाबत मी समाधानी आहे . पुढील संधी मिळाल्यास त्यात सातत्य राखेन . ’’ २००४ मध्ये भारतीय संघात पदार्पण करणाऱ्या कार्तिकने आतापर्यंत अनेकदा पुनरागमन केले आहे . याचे ताजे उदाहरण म्हणजे जूनमध्ये झालेली चॅम्पियन्स करंडक क्रिकेट स्पर्धा . मनीष पांडेला दुखापत झाल्यामुळे ३२ वर्षीय कार्तिकला अखेरच्या क्षणी संघात स्थान देयात आले . इंग्लंडमध्ये त्याला एकाही सामन्यात खेळायला मिळाले नाही . परंतु त्यानंतर झालेल्या वेस्ट इंडिजविरुद्धच्या मालिकेत तब्बल तीन वर्षांनी त्याला संघात स्थान मिळाले . संधी मिळालेल्या तीन सामन्यांपैकी दोन सामन्यांत त्याने नाबाद ५० आणि ४८ धावा केल्या . गेल्या दोन वर्षांत कार्तिक स्थानिक क्रिकेटमध्येही सातत्याने धावा करीत आहे . दुलीप करंडक क्रिकेट स्पध्रेत दोन शतके झळकावल्यानंतर त्याला न्यूझीलंडविरुद्धच्या मालिकेसाठी भारतीय संघात स्थान मिळाले . या मालिकेत त्याला तिन्ही सामन्यांत खेळायची संधी मिळाली . त्याने सलामीच्या सामन्यात पाचव्या क्रमांकावर फलंदाजीला उतरत महत्त्वपूर्ण ३७ धावा केल्या . मग पुण्यातील दुसऱ्या सामन्यात चौथ्या क्रमांकावर फलंदाजी करताना त्याने नाबाद ६४ धावा करून भारताला मालिकेत बरोबरी साधून दिली . सलामीची कसोटी जिंकण्याचे पहिले लक्ष्य – वृद्धिमान साहा कोलकाता : ईडन गार्डन्सवरील सलामीची कसोटी जिंकण्याचे संघाचे पहिले लक्ष्य असेल . त्यानंतर याच विजयी आविर्भावात श्रीलंकेविरुद्धच्या मालिकेवर वर्चस्व राखता येईल , असे भारताचा यष्टीरक्षक वृद्धिमान साहाने सांगितले . ‘‘आम्ही अजूनही खेळपट्टी पाहिलेली नाही . परंतु पहिली कसोटी जिंकणे अतिशय महत्त्वाचे असेल . प्रत्येक सामना हा तसा महत्त्वाचा असतो , कारण त्यात वेगवेगळी आव्हाने असतात . त्यामुळे सामन्यागणिक आम्ही रणनीती आखणार आहोत . श्रीलंकेविरुद्ध कामगिरी चांगली झाली , तर दक्षिण आफ्रिकेविरुद्धच्या मालिकेचा सकारात्मक विचार करता येईल , ’’ असे साहाने सांगितले . श्रीलंकेविरुद्धच्या पहिल्या कसोटी सामन्याला १६ नोव्हेंबरपासून प्रारंभ होणार आहे .


काबूल ( अफगाणिस्तान ) - अफगाणिस्तानने आपल्या पहिल्या कसोटी क्रिकेट सामन्यासाठी फिरकी गोलंदाजांना पसंती दिली आहे . भारताविरुद्ध १४ जूनपासून होणाऱ्या या सामन्यासाठी त्यांनी मुजीब उर रहमान , अमिर हमजा , रशिद खान आणि झहिर खान या चार फिरकी गोलंदाजांना संघात स्थान दिले आहे . मुजीब आणि रशिदला आयपीएलचा अनुभव आहे . १९ वर्षांखालील विश्वकरंडक स्पर्धेत उपांत्य फेरी गाठणाऱ्या संघातील १९ वर्षीय झहीर बोटाच्या दुखापतीमुळे आयपीएल खेळू शकला नाही . डावखुरा फिरकी गोलंदाज हमजाने देशांतर्गत स्पर्धेत सर्वाधिक गडी बाद केले आहे . अफगाणिस्तानने त्याच वेळी बांगलादेशाविरुद्धच्या टी - २० मालिकेसाठी युवा खेळाडूंवर विश्वास टाकला आहे . कसोटी संघातील केवळ पाच खेळाडू टी - २०साठी निवडण्यात आले आहे . या दोन्ही संघांचे नेतृत्व असघर स्टॅनिकझई करणार आहे . संघ पुढीलप्रमाणे टी - २० - असघर स्टॅनिकझई ( कर्णधार ) , नजीब तराकई , उस्मान घनी , महंमद शहजाद , मुजीब उर रहमान , नजिबुल्ला झद्रान , समिउल्ला शेनवारी , शफिकुल्ला , दावरिश रसुली , महंमद नाबी , रशिद खान , गुलबदिन नैब , करिम जनत , शर्फुद्दिन अश्रफ , शापूर झद्रान , अफताब आलम कसोटी - असघर स्टॅनिकझई ( कर्णधार ) , जावेद अहमदी , एहसानुल्ला , महंमद शहजाद ( यष्टिरक्षक ) , मुजीब उर रहमान , नासिर जमाल , रहमत शाह , हशमतुल्ला शाहिदी , अफसर झझाई , महंमद नाबी , रशिद खान , अमिर हमजा , सय्यद शिरझाद , यामिन अहमदझाई , वफादार , झहिर खान .


एका मित्राने अनेकदा ‘भेटून बोलायचंय’ अशा अर्थाचे फोन केले होते . पण आमची भेट होत नव्हती . एकेकाळी आम्ही आंतरमहाविद्यालयीन एकांकिका स्पर्धा , प्रायोगिक नाटकंही केली होती . त्यानंतर संपर्क कमी झाला होता . मी सीएच्या अभ्यासात आणि आर्टकिलशिपमध्ये गुंतलो होतो . तो त्याच्या कामात . आता सीए सोडून मी पुन्हा नाटक - सिनेमाकडे वळलो होतो आणि माझा जम बसवू पाहत होतो . त्यामुळे अनेक वेळा मुंबई - पुणे करावं लागत होतं . तोही कुठेतरी नोकरी करत होता . तरी शेवटी आम्ही भेटलो होतो . तो मला म्हणाला , ‘मला या क्षेत्रात काम करायचं आहे . ’ मला ऐकून थोडं आश्चर्य वाटलं . त्याच्याबरोबर काम करताना कधीही असं वाटलं नव्हतं की त्याला हे पूर्णवेळ करायचं होतं . पण लगेच हा विचार मनातून काढून टाकला . कारण मला तरी कुठे माहिती होतं ? मी पण सीए करतच होतो ! त्याला विचारलं , नेमकं काय करायचंय ? कारण यात अनेक पलू असतात . अभिनेता व्हायचं स्वप्न घेऊन आलेले बरेचसे आता याच क्षेत्रात काहीतरी वेगळं करतात . अशी अनेक उदाहरणं आहेत . आणि अनेकांना अभिनयच करायचा असतो ! त्यामुळे मिळणारं प्रेम , पसा , प्रसिद्धी हे त्याला कारणीभूत असणार यात शंका नाही . त्यालाही अभिनेताच व्हायचं होतं . माझं काय नवीन चाललं आहे , त्याला संधी मिळेल का ; याची चौकशी करत होता . तेव्हा माझं नवीन काही करायचा मानस नव्हता आणि आधी बसवलेल्या नाटकांमध्येही नवीन माणसाची गरज नव्हती . पण मी त्याला मदत करायचं आश्वासन दिलं . वाचा : प्रिंस हॅरी - मेगन मार्कलच्या साखरपुड्याचे रॉयल फोटो अनेक लोकांचे जसे काम मागायला फोन येतात तसेच काही लोकांचे ‘कोणी ओळखीचे अभिनेते / अभिनेत्री आहेत का ? ’ अशी चौकशी करायलासुद्धा फोन येतात . काही वेळेला ऑडिशनसाठीचे मेसेज येतात . ज्या भूमिका त्या मित्रासाठी योग्य वाटल्या ते मेसेज त्याला पुढे पाठवले . त्याचा नंबर काही लोकांना दिला . काही दिवसांनी तो मित्र पुन्हा भेटला . मी त्या ऑडिशनची चौकशी केली . तर त्याने उडवाउडवीची उत्तरं दिली . तेव्हा थोडं विचित्र वाटलं , पण दुर्लक्ष केलं . पुन्हा काही दिवसांनी दुसऱ्या मित्राचा फोन आला की असं असं नवीन काम करतोय तर सुचव कोणीतरी . मी त्याला म्हणालो की माझ्या एका मित्राने ऑडिशन दिली आहे , त्याचं काय झालं ? त्याने सांगितलं की अशा कुठल्याच माणसाने ऑडिशन दिली नव्हती ! हे ऐकून मला त्याला काय उत्तर द्यावं कळेना . दुसरं कोणी आलं डोळ्यांसमोर तर सांगतो असं सांगून मी फोन ठेवला . मी लगेच त्या मित्राला विचारलं . तो जरा हडबडला आणि लगेच भेटायला आला . थोडा ओशाळलेला चेहरा तो घेऊन आला . घरी काही प्रॉब्लेम झाला असेल म्हणून ऑडिशनला जाऊ शकला नसेल असं वाटलं . पण कसलं काय ! तो म्हणाला , ‘ऑडिशन मुंबईत होती म्हणून गेलो नाही’ . मला काही कळलंच नाही दोन मिनिटं . मग लक्षात आलं की आपण फसवले गेलो आहोत ! ही फसवणूकच आहे . जेव्हा कोणीतरी येऊन तीव्रपणे एक इच्छा व्यक्त करतं पण ती इच्छा पूर्ण करायला लागणारे कष्ट त्यांना घ्यायचे नसतात . सगळं आयतं हवं ! ही वृत्ती मी यानंतर अनेक लोकांमध्ये पाहिली . त्याने हे कारण सांगितल्यावर खरंतर मला पुढे काहीच बोलायची इच्छा नव्हती . पण तरी कुतूहल म्हणून पुढे अजून थोडी चौकशी केली . वाचा : ‘बाळासाहेब अंथरूणावर खिळलेले असताना त्यांच्या खोलीत माझा फोटो होता’ ‘अभिनय करायचा असेल तर बराच वेळ मुंबईत राहावं लागेल याची कल्पना आहे ना ? ’ तर ते त्याला कळलं होतं पण वळलं नव्हतं . कारण तिकडे राहायची वेळच कधी आली नव्हती . ( आणि असं वागत राहिला तर ती वेळ कधी येईल असं वाटतही नव्हतं ! ) मुंबई थोडी भीतिदायक आहे , मला मान्य आहे . खास करून पुणेकरांना . एका निवांतपणाची सवय झाली असते . स्वतःच्या दुचाकीची सवय झालेली असते . शहरातल्या अंतरांची सवय झालेली असते . ते सगळं मुंबईत बदलतं . त्यात पुणे - मुंबई अंतर तसं कमी असल्याने परत येणं सोप्पं आहे ! पण आत्तातरी पूर्णवेळ अभिनय करू पाहणाऱ्याला मुंबईला पर्याय नाही , हे सत्य आहे . तर मग या भीतीला सामोरं जावंच लागेल . आणि आपल्यासारखे अजून १०० लोक तिकडे आहेत . त्यामध्ये आपण उठून दिसलं पाहिजे . त्यानंतर त्याला विचारलं की तो अभिनेता म्हणून स्वतःसाठी काय करतो ? तर तो प्रश्नच त्याला कळला नाही ! लोकांची अभिनेत्यांबद्दल आणि एकंदरीत अभिनयाबद्दल मतं काय आहेत हे मी आता जाणायला लागलोय . सगळं सोप्पं वाटतं त्यांना . काय लागतं ते करायला ? पाठ करून बोलायचं तर असतं ! त्याला पुन्हा विचारलं की अभिनेता म्हणून स्वतःवर काय कष्ट घेतोस ? फोकस , वाचा सुधारण्याचे व्यायाम , जे आपण शिकलो आहोत ते करतोस का ? तर त्याचं उत्तर नाही . वाचन करतोस का , नवीन काही पाहिलंस का , तर तेही नाही . व्यायाम करतोस का , शरीरावर मेहनत करतोस का ? किंवा खाण्यावर लक्ष देतोस का , की वाट्टेल ते , वाट्टेल तेव्हा खातोस , या प्रत्येकाचं उत्तर ‘नाही’ होतं आणि मुळात म्हणजे प्रत्येक नकारार्थी उत्तरासाठी एक कारण होतं . त्याचं काही होऊ शकत नाही हे पटलं . जो माणूस स्वतःवरच कष्ट घेऊ इच्छित नाही , त्याचं दुसरं कोणी काय भलं करणार ? प्रत्येक अभिनेत्याने मदनाचा पुतळाच असलं पाहिजे असं नाहीये . पण रोजचं बारा - बारा तास काम असतं . सगळ्यांच्या नजरा तुमच्यावर असतात , समकालीन अभिनेत्यांची स्पर्धा , काम संपवण्याची वेळ या सगळ्याचा एक ताण असतो . यातून जाण्यासाठी एक वेगळी शारीरिक आणि मानसिक शक्ती लागते . या सगळ्या गोष्टी काम मिळाल्यानंतरच्या आहेत ! काम मिळेपर्यंत तर याच्याही दुप्पट कस लागतो . पण त्याला या गोष्टी समजल्या नाहीत . त्याला वाटत राहिलं की एक दिवस त्याला एक फोन येईल आणि दुसऱ्या क्षणाला त्याचं आयुष्य बदलेल . कोणाचंतरी काहीतरी असं ऐकलेलं असतं , त्यामुळे आपल्या बाबतीतही तसंच होईल असं वाटत राहतं . पण त्या दुसऱ्याच्या आयुष्यात तो एक फोन येण्याआधी अनेक फोन आलेले नसतात ज्यासाठी प्रयत्न केलेला असतो , हे दिसत नाही . दिसणारही नाही . परवा कुठेतरी जात असताना तो एक कोपऱ्यावर एकटा सिगारेट मारताना दिसला . त्याच्याकडे बघून जाणवलं की या सगळ्या प्रसंगाला अनेक वषर्ं झाली आहेत . रोज आरशात पाहून मला ते जाणवलं नव्हतं . त्याने माझ्याकडे बघून हात वर केला . मी पण त्याच्याकडे पाहून स्मित केलं पण बोलायला थांबलो नाही . निपुण धर्माधिकारी – response . lokprabha @ expressindia . com / @ NiDharm सौजन्य – लोकप्रभा


अंतराळवीर राकेश शर्मा यांच्या जीवनावर आधारित चित्रपट येणार असल्याच्या चर्चा गेल्या काही महिन्यांपासून होत्या यासाठी आमिरचं नावही चर्चेत होतं . मात्र आमिरनं नकार दिल्यानंतर या चित्रपटात महत्त्वाची भूमिका साकारणार कोण याचं कुतूहल अनेक दिवसांपासून होतं . मात्र आता राकेश शर्मा यांच्या बायोपिकसाठी बॉलिवूडमधल्या सुपरस्टारचं नाव निश्चित झालं आहे . आमिरनं तारखा उपलब्ध नसल्यानं या बायोपिकसाठी नकार दिला . पूर्वी यासाठी आमिर आणि प्रियांका चोप्रा यांची निवड झाली होती . पण आता मात्र भारताचा सुवर्णक्षण आणि राकेश शर्मा यांची कामगिरी रुपेरी पडद्यावर उमटवण्याची संधी शाहरूखच्या पदरात आली आहे . बॉलिवूड हंगामाच्या वृत्तानुसार शाहरुखनं बायोपिकसाठी होकार दिला आहे . ‘सारे जहाँ से अच्छा’ असं या चित्रपटाचं नाव असणार आहे . ‘आरकेएफ प्रोडक्शन’ या चित्रपटाची निर्मिती करणार आहे . या वर्षअखेरपर्यंत या चित्रपटाचं चित्रीकरण सुरू होण्याची शक्यता आहे . हा चित्रपट २०१९ पर्यंत प्रदर्शित होईल असंही म्हटलं जात आहे . या चित्रपटात भूमी पेडणेकरदेखील महत्त्वाच्या भूमिकेत दिसण्यासाठी शक्यता आहे याआधी राकेश शर्मा यांच्या बायोपिकसाठी भूमीऐवजी प्रियांका चोप्राचं नाव चर्चेत होतं .


नोटाबंदी आणि जीएसटीचा अनेक उद्योगांना तसेच कार्यक्रमांना फटका बसत असतानाच गतवर्षी भारतीय क्रीडा क्षेत्राचा पुरस्कार तब्बल १४ टक्क्यांनी वाढला त्यातही प्रत्यक्ष मैदानावरील पुरस्कर्त्यात वाढ झाली त्याचबरोबर क्रीडा पुरस्कारांची एकंदर रक्कम प्रथमच एक अब्ज डॉलरपेक्षा जास्त झाली . ईएसपी प्रॉपर्टीजने तयार केलेल्या अहवालानुसार प्रत्यक्ष मैदानावरील पुरस्कृत रक्कम ६ हजार ४०० कोटींवरून ७ हजार ३०० कोटीपर्यंत वाढली . एवढेच नव्हे , तर गतवर्षात जाहिरातींवर ६१ हजार २६३ कोटी खर्च झाले त्यातील १२ टक्के क्रीडाबाबत होते . क्रिकेटव्यतिरीक्त खेळांच्या पुरस्कर्त्यात मोठी वाढ विश्वकरंडक सतरा वर्षांखालील स्पर्धा आयोजनाचा फुटबॉलला फायदा , एकंदरीत ६४ टक्के वाढ आयएसएल पुरस्कर्त्यात २२ टक्के वाढ आयपीएल तसेच प्रो कबड्डीच्या टीव्ही रेटिंगमधील तफावत खूपच कमी प्रो कबड्डीचे टीव्ही रेटिंग १ . ५ , तर आयपीएलचे २ . ७ प्रो कबड्डीचा प्रतिसाद ३१ कोटी २० लाख चाहत्यांचा तर आयपीएलचा ४१ कोटी १० लाख . टेबल टेनिस , क्यू स्लॅम , एसबीएल , एसएफएल , पी वन पॉवर बोटिंग यासारख्या लीगमुळे फ्रॅंचाईज वाढ गतवर्षात नव्याने ३६ फ्रॅंचाईज विविध खेळात सर्वच खेळांच्या लीगच्या पुरस्कार रकमेत वाढ आयपीएल , प्रो कबड्डी लीग , आयएसएल तसेच प्रीमियर बॅडमिंटन लीगच्या सोशल मीडियावरील प्रतिसादात जवळपास वीस पटीने वाढ भारतीय खेळाडूत विराट कोहली हा सर्वात लोकप्रिय आहे . तो १९ ब्रॅंड एंडॉर्स करतो आणि त्याची एकंदरीत किंमत दीडशे कोटी रुपयांहून जास्त आहे , तर बिगर क्रिकेटपटूत सिंधू अव्वल आहे , अकरा ब्रॅंड्स असलेल्या सिंधूचे यापासूनचे उत्पन्न तीस कोटींपेक्षा जास्त आहे . - विनीत कर्णिक , बिझनेस हेड ईएसपी प्रॉपर्टीज


‘शनाया…’ सध्याच्या घडीला अनेक गृहिणी आणि मराठी मालिकेच्या प्रेक्षकवर्गामध्ये लोकप्रिय असणारं एक पात्र . ‘माझ्या नवऱ्याची बायको’ या मालिकेतून प्रेक्षकांच्या भेटीला येणारी ही शनाया तसं पाहायला गेलं तर मालिकेत खलनायकी भूमिकेत झळकते . पण , असं असलं तरीही खऱ्या अर्थाने तिलाच प्रेक्षकांचं सर्वात जास्त प्रेमही मिळाल्याचं पाहायला मिळत आहे . अभिनेत्री रसिका सुनील हिने बरीच मेहनत घेत ‘शनाया’ हे पात्र घराघरात पोहोचवत या कलाविश्वात आपलं असं स्थान निर्माण केलं . पण , आता मात्र रसिका तिच्या पुढील शिक्षणासाठी परदेशात गेली असल्यामुळे तिने ‘शनाया’ हे पात्र आणि पर्यायी मालिका अर्ध्यावरच सोडण्याचा निर्णय घेतला आहे . वाचा : मालिका सोडताना रसिका झाली भावुक , सोशल मीडिया पोस्टमधून म्हणाली… . सोशल मीडियावर एक पोस्ट लिहित रसिकाने याविषयीची माहिती दिली . त्यानंतर लगेचच ती मालिका सोडत असल्याचं दुःख अनेकांनी व्यक्त केलं . सोबतच तिला पुढील वाटचालीसाठी शुभेच्छाही दिल्या . पण , आता इथे प्रश्न उपस्थित केला गेला की , यापुढे मालिकेत गुरुनाथ सुभेदारच्या मागे गॅरी , गॅरी करणारी अल्लड शनाया साकारणार कोण ? ‘टाइम्स ऑफ इंडिया’ने प्रसिद्ध केलेल्या वृत्तानुसार या भूमिकेसाठी ‘जय मल्हार’ फेम अभिनेत्री इशा केसकर हिची निवड करण्यात आली आहे . वाचा : निकसोबत प्रेमाचा महाल उभा कर . . आईचा आपुलकीचा सल्ला ‘जय मल्हार’मध्ये ‘बानू’ साकारणाऱ्या इशाच्या नावाला असणारी लोकप्रियता पाहता याचा फायदा आता माझ्या नवऱ्याची बायको या मालिकेला होणार आहे , असंच म्हणावं लागेल . मुख्य म्हणजे शनायाच्या प्रसिद्धीचा अंदाज घेता तिच्या पात्रासाठीच्या नव्या चेहऱ्याची म्हणजे इशाची एंट्रीसुद्धा मोठ्या दणक्यात होणार असल्याचं कळत आहे . लवकरच प्रदर्शित होणाऱ्या महाएपिसोडमधून ही नवी ‘शनाया’ प्रेक्षकांच्या भेटीला येणार आहे . त्यामुळे येत्या काळात आता रसिकाप्रमाणे इशाही या शनायाची भूमिका तितक्याच प्रभावीपणे साकारते का , हे पाहणं महत्त्वाचं ठरणार आहे .


स्वित्झर्लंडच्या ग्लास्गो शहरात सुरु असलेल्या जागतिक बॅडमिंटन अजिंक्यपद स्पर्धेत भारताच्या पी . व्ही . सिंधूला रौप्य पदकावर समाधान मानावं लागलं आहे . अंतिम जपानच्या नोझुमी ओकुहाराने सिंधूचा २१ - १९ , २० - २२ , २२ - २० असा पराभव केला . नोझुमी ओकुहारा आणि सिंधू यांच्यातला सामना हा अटीतटीचा होणार हा अंदाज सर्वांनाच होता . अपेक्षेप्रमाणे सामन्यालाही तशीच सुरुवात झाली , पहिल्या काही मिनीटांमध्ये सिंधू आणि ओकुहारा या ५ - ५ अशा बरोबरीत खेळत होत्या . मात्र यानंतर सिंधूने आपल्या खेळात बदल करत आक्रमक स्मॅश फटक्यांचा वापर केला . सिंधूच्या या आक्रमक खेळापुढे नोझुमी ओकुहारा काहीशी बॅकफूटला गेलेली पहायला मिळाली . पहिल्या सेटच्या मध्यांतरापर्यंत सिंधूकडे ११ - ५ अशी आघाडी होती . त्यामुळे सिंधू पहिला सेट सहज जिंकेल असा सर्व चाहत्यांना विश्वास होता . मात्र यानंतर नोझुमी ओकुहाराने सामन्यात पुनरागमन करायला सुरुवात केली . महत्वाच्या क्षणी सिंधूची सर्विस ब्रेक करत ओकुहाराने सिंधूला मागे टाकलं . यात सिंधूकडून झालेल्या काही क्षुल्लक चुकांचीही भर पडली . ६ गुणांनी आघाडीवर असलेली सिंधू सामन्यात अचानक पिछाडीवर पडली , यानंतर सिंधूने सामन्यात परतण्याचा प्रयत्न केला , मात्र ओकुहाराने वेळेतच पहिला सेट २१ - १९ असा खिशात घातला . दुसऱ्या सेटमध्ये मात्र पी . व्ही . सिंधूने दणक्यात पुनरागमन केलं . सुरुवातीच्या काही मिनीटांमध्ये सिंधूने आपल्याकडे नाममात्र गुणांची आघाडी ठेवली होती . मात्र त्यानंतर सिंधूने ओकुहाराला बॅकफूटवर ढकलण्यास सुरुवात केली . दुसऱ्या सेटच्या मध्यांतराला सिंधूने सेटवर आपली पकड मजबूत ठेवली होती . मात्र मध्यांतरानंतर ओकुहाराने पुन्हा एकदा सिंधूला कडवी टक्कर देत सामन्यात पुनरागमन केलं . दुसरा सेट मध्ये दोघींचा अटीतटीचा सामना रंगलेला पहायला मिळाला . शेवटच्या क्षणापर्यंत २० - २० ही स्कोअरबोर्डवरची कोंडी फुटत नव्हती . यादरम्यान दोन्ही खेळाडूंमध्ये काही चांगल्या रॅली उपस्थित प्रेक्षकांना पहायला मिळाल्या . मात्र त्यानंतर सिंधूने आपला अनुभव पणाला लावत दुसरा सेट २२ - २० असा खिशात घातला . तिसऱ्या सेटमध्ये दोन्ही खेळाडूंनी आपल्या क्षमतेप्रमाणे खेळ करत सामना रंगतदार अवस्थेत आणून ठेवला . दोन्ही खेळाडू एकमेकांनी तिसऱ्या सेटमध्ये मोठी आघाडी घेऊ देत नव्हत्या . मात्र तिसऱ्या सेटच्या मध्यांतरापर्यंत सिंधूने आपल्या चातुर्याचा वापर करत ओकुहाराचं लक्ष विचलीत करुन ११ - ९ अशी आघाडी घेतली . मात्र मध्यांतरानंतर ओकुहाराने तितक्याच जोरात पुनरागमन करत सामन्यात बरोबरी साधली . यानंतर सिंधू आणि ओकुहारा यांच्यातला सामना हा इतका अटीतटीता होत होता की नेमकं या सामन्यात कोण बाजी मारेल हे समजत नव्हतं . मात्र जपानच्या नोझुमीने आपला संपूर्ण जोर लावत सामन्यात शेवटच्या क्षणात आघाडी घेत तिसरा सेट आणि जागतिक अजिंक्यपद स्पर्धा आपल्या नावे केली . अंतिम फेरीत सुवर्णपदक मिळवण्याचं सिंधूचं स्वप्न पुन्हा एकदा अपुर्णचं राहीलं आहे . याआधी रिओ ऑलिम्पिक स्पर्धेच्या अंतिम सामन्यातही सिंधूला स्पेनच्या कॅरोलिना मरिनकडून अशाच पद्धतीने पराभव स्विकाराला लागला होता .


आपल्या प्रत्येकाच्या आयुष्यात ताण , कामाची दगदग , विविध गोष्टींची गुंतागुंत असते . या सगळ्या कोलाहलातून थोडा वेळ काढणे आणि काही काळ कोणत्याही अडथळ्यांशिवाय स्वतःला वेळ देणे अतिशय आवश्यक असते . आपण अनेकदा आपल्या जोडीदाराबरोबरचे आयुष्य , सोशल लाईफ याबद्दल बोलतो . पण अनेकदा आपल्याला आपल्या स्वतःची सोबत जास्त गरजेची असते . ती मिळण्यासाठी ठराविक काळ एकटे राहून स्वतःला वेळ द्यायला हवा . आता अशाप्रकारे एकटे राहणे ही अनेकांना शिक्षा वाटू शकते . पण तुमचे मानसिक आरोग्य चांगले ठेवायचे असेल तर स्वतःला पुरेसा वेळ देणे गरजेचे असते . त्यामुळे तुम्ही स्वतःच्या आत डोकवून पाहू शकता आणि तुमची स्वतःशी जास्त छान गट्टी जमू शकते . इतकेच नाही तर स्वतःला छान वेळ दिलात तर त्याचा तुम्हाला आनंद मिळण्यासाठी नक्कीच फायदा होतो . आता रोजच्या रुटीनमधूनकाही काळ एकटे राहिल्यानी काय फायदे होतात पाहूया… मानसिकदृष्ट्या कणखर होण्यास मदत आपल्यातील सगळेचजण सामाजिक असतात , त्यामुळे सामाजिक स्तरावर चांगली नाती बनवणे महत्त्वाचे असते . पण त्याचबरोबर स्वतःला वेळ देणेही तितकेच महत्त्वाचे असते . त्यामुळे तुम्हाला आनंद मिळण्यास मदत होते आणि त्यामुळे तुम्ही नकळत कणखर बनता . स्वतःला स्वतःची जास्त चांगली ओळख होते आपण जेव्हा स्वतःसोबत वेळ घालवतो तेव्हा आपली आपल्याशी जास्त चांगली ओळख होते . त्यामुळे आपण कोणतेही निर्णय घेताना डगमगत नाही तर कोणत्याही प्रभावाशिवाय आपण निर्णय घेऊ शकतो . तुमच्या गरजा लक्षात घ्या आपण अनेकदा समोरच्याला काय आवडेल याचा विचार करुन गोष्टी करतो . मात्र आपल्याला काय आवडेल किंवा आपली गरज काय आहे याचा विचार करणेही स्वतःच्या आनंदासाठी महत्त्वाचे असते . नातेसंबंध सुधारण्यास मदत हे ऐकून तुम्हाला नक्कीच आश्चर्य वाटेल पण तुम्ही एकटे राहता तेव्हा तुमची नाती जास्त घट्ट होतात . कारण एकटे राहील्यानंतर सामाजिकदृष्ट्या तुम्ही जास्त कनेक्ट होता .


विनता नंदा यांनी स्वतःच्या फायद्यासाठी अभिनेते आलोक नाथ यांना बलात्काराच्या गुन्ह्यात गोवल्याची शक्यता नाकारत येत नाही , असे महत्त्वपूर्ण निरीक्षण मुंबई सत्र न्यायालयाने नोंदवले . दिग्दर्शक - निर्मात्या विनता नंदा यांनी आलोक नाथांवर बलात्काराचा आरोप करत त्यांच्याविरुद्ध एफआयआर दाखल केला होता . अटकेपासून बचाव करण्यासाठी आलोक नाथ यांनी न्यायालयात धाव घेत अटकपूर्व जामीनासाठी अर्ज दाखल केला होता . विनता नंदा यांनी घटनेनंतर ताबडतोब तक्रार दाखल न केल्याने आरोपांचे स्वरूप बदलण्याची शक्यता आहे असे म्हणत कोर्टाने आलोक नाथ यांना अटकपूर्व जामीन मंजूर केला . आलोक नाथ यांनी १९ वर्षांपूर्वी बलात्कार केल्याचा आरोप नंदा यांनी केला होता . ‘मी टू’ # MeToo मोहिमेअंतर्गत त्यांनी या घटनेचा खुलासा केला होता . ‘घटनेनंतर ताबडतोब तक्रार दाखल करण्याबाबत मित्रमैत्रिणींचा सल्ला घेतला होता . आलोक नाथ ही खूप मोठी व्यक्ती असून त्यांच्याविरोधात केलेल्या आरोपांवर कोणीच विश्वास ठेवणार नाही असे त्यांनी म्हटले . म्हणून त्यावेळी पोलिसांकडे धाव घेतली नाही , ’ असे विनता नंदा यांनी स्पष्ट केले . त्यामुळे तक्रार दाखल न करण्यासाठी आलोक नाथ यांनी नंदांवर कोणत्याही प्रकारचा दबाव टाकला होता याचे पुरावे नसल्याचे कोर्टाने नमूद केले . विनता नंदा यांनी दाखल केलेल्या तक्रारीत बऱ्याच गोष्टी तथ्यहीन असल्याचं नाथ यांच्या वकीलांनी युक्तिवादादरम्यान म्हटलं . ‘विनता नंदा यांना घडलेली संपूर्ण घटना लक्षात आहे पण कोणत्या तारखेला घडलं हेच लक्षात नाही . त्यामुळे आलोक नाथ यांच्यावर खोटे आरोप होत असल्याची शक्यता नाकारता येत नाही . विनता नंदा यांनी म्हटल्यानुसार बलात्काराची घटना जर त्यांच्या घरी घडली तर पुरावे नष्ट करण्याचा प्रयत्न झाल्याची शक्यता नाही . आता नंदा आणि आलोक नाथ हे दोघेही दुसऱ्या व्यक्तींशी विवाहित असल्याने वैद्यकीय तपासणी करण्यात अर्थ नाही . आलोक नाथ यांची वैद्यकीय तपासणी करणे फक्त औपचारिकता ठरेल , ’ असेही कोर्टाने स्पष्ट केले . शनिवारी आलोक नाथ यांना अटकपूर्व जामीन मंजूर झाला . विनता नंदा यांच्या घरी जाऊ नये , या प्रकरणाशी संबंधित कोणत्याही व्यक्तीला धमकावू अथवा लाच देऊ नये या अटींवर त्यांना जामीन मंजूर करण्यात आला . विनता नंदा यांनी केलेले आरोप खोटे असून त्यात काही तथ्य नसल्याचं म्हणत आलोक नाथ यांनी नंदा यांच्याविरोधात अब्रुनुकसानीचा दावाही न्यायालयात दाखल केला होता .


माझ्या आयुष्यातली माझी सगळ्यात आवडती व्यक्ती म्हणजे माझी आजी ! तिची आणि माझी गट्टी एकदम पहिल्यापासूनच . तिचा सहवास म्हणजे माझ्यासाठी आयुष्य कसं जगायचं या शिकवणीची शिदोरीच ! शाळेची घंटा तीन वाजून तीस मिनिटांनी व्हायची आणि मी माझी बॅग शक्य तितक्या भराभर भरून शाळेच्या बाहेर पळत सुटायचे . आमची तारा माझ्याबरोबर आणखीन आठ - नऊ मुलींना चालत घरी सोडायला यायची . आमच्या सगळ्यांच्या बास्केट्स आणि दप्तरं घेऊन ती बिचारी छोटय़ा रोपटय़ासारखी दिसायची ; ज्या रोपटय़ावर न पेलणारी फळं लगडलीएत . तिच्याबरोबर , तिला छळत , गाणी म्हणत आम्ही सगळ्या जणी आमच्या सोसायटीमध्ये यायचो . सकाळी नऊपासून शाळेत असायचो , त्यामुळे कधी एकदा घरी जाऊन युनिफॉर्म बदलतोय असं व्हायचं . लिफ्टची वाट न बघताच जिन्यानेच तीन मजले चढत यायचे . घराचं दार उघडं असायचं , पण दिवाणखान्यात कोणी बसलेलं नसायचं , स्वयंपाकघरातला दिवा चालू असायचा , आणि मी जाळीच्या दरवाजाचा आवाज केला की अत्यंत सात्त्विक रूपाची , सुंदर , नाजूक , कमरेत पदर खोचलेली पण अत्यंत नीटनेटकी अशी माझी आजी बाहेर यायची , ‘आली का माझी सानू घरी’ असं ती म्हणाली की मी लगेच तणतण करून भूक लागलीय असं म्हणायचे . मग ‘धिरडं आणि छुंदा केलाय आणि ताजं लोणीपण काढलंय’ असं तिने म्हटलं की मग ‘दामिनी’ या मालिकेच्या शीर्षकगीतावर मी आनंदाने गरमागरम धिरडी खायचे . माझी आजी म्हणजे सुमती टिकेकर . सुप्रसिद्ध गायिका , संस्कृत नाटकांमधून , संगीत नाटकांमध्ये कामं केलेली अभिनेत्री आणि अत्यंत गोड व्यक्तिमत्त्व . माझं सगळ्यात मोठं भाग्य की मी तिच्या सहवासात वाढले . माझ्या लहानपणी आई , बाबा दोघेही कामानिमित्त बाहेर असायचे . पण आमच्याबरोबर खंबीरपणे उभी राहिली ती माझी आजी . मी तिची अत्यंत लाडकी , म्हणजे मी जे म्हणेन ते खायला , प्यायला मिळणार . ती मला कितीही वाजता घ्यायला यायला तयार असायची . फक्त मीच नाही , माझी आई जेव्हा दोन , तीन महिन्यांचे परदेशी दौरे करून यायची तेव्हा आजी रात्री कितीही वाजले तरी गरम वरणभाताचा कुकर , बिरडय़ाची उसळ , आणि चिंच - गुळाची आमटी करायची . का , तर तिला तिकडे नीट घरचं खायला मिळालं नसेल ; म्हणून आल्या आल्या खाल्लं तर तिला बरं वाटेल . आम्ही तर घरातले झालो , पण घरी येणाऱ्या प्रत्येक माणसाला काहीतरी हातावर ठेवल्याशिवाय जाऊ द्यायचं नाही असा तिचा नियमच होता . तिला स्वयंपाकाची अत्यंत आवड होती . आणि सगळ्यांना खायला घालायचीसुद्धा . हे खायला घालणं साधंसुधं अजिबात नाही ; तर सगळं साग्रसंगीत ! म्हणजे मसाल्याचं दूध केलं तर बदाम , पिस्ते वेलची आणि भरपूर केशर . किंवा बासुंदी केली तर ती नुसतं आपलं करून टाकायची असं नाही . दोन तास ते दूध छान घोटत उभं राहून परफेक्टच बनलं पाहिजे . अशी माणसं जन्माला येणंच आता बंद झालंय , असं वाटतं . दुसऱ्यांच्या आनंदात खरा आनंद मानणारी माणसं ही आजी - आजोबांच्या पिढीत लुप्त झाली बहुधा . किती छोटय़ा छोटय़ा गोष्टी ; कोणाहीकडे गेलं तर काही तरी घेऊन जायचं . तेही दुकानातून तयार असलेला पदार्थ न नेता स्वतः घरी बनवलेला दुधी हलवा घेऊन जायचा , असा तिचा आग्रहच असायचा . माझ्याशी किंवा आजोबांशी कितीही भांडण झालं असलं तरी सकाळी उठल्यावर मनात कोणतीही अढी न ठेवता आमच्यासाठी सगळं करणं हे तिने अगदी नित्यनियमाने केलं . त्यातही मला किती आणि कसं करावं लागतंय ही नाइलाजाची भावना मुळीच नसायची . कारण मनापासून ती आमच्यासाठी सगळं करत असे . माझे आईबाबा त्यांच्या कामांमध्ये व्यग्र असायचे . मला आता असं वाटतं की आईबाबांपेक्षाही आजी - आजोबांबरोबरचं बालपण हे खूप वेगळं असतं आणि अत्यंत महत्त्वाचंसुद्धा ! माझी आजी प्रचंड हौशी . आमच्या वाडीत निरनिराळ्या स्पर्धा व्हायच्या . ती सगळ्या स्पर्धामध्ये भाग घ्यायची . भगिनी मंडळाच्या संगीत रंगभूमीवर ‘स्त्रीजीवन’ ही थीम घेऊन तिने संगीत नाटकातल्या सगळ्या महत्त्वाच्या स्त्री भूमिका घेऊन त्याचा प्रवास दाखवायचा ठरवलं . सोसायटीमध्ये अनेक नाटय़संगीत गाणारे काही हौशी काही व्यावसायिक कलाकार होतेच . त्यामुळे त्यांच्यामध्ये त्या भूमिका वाटल्या गेल्या . सूत्रधार म्हणून नारदमुनी आणि एक स्त्री सूत्रधार अशी जोडी होती . ते हा संपूर्ण प्रवास उलगडायचे . या सगळ्यांचीच भाषा प्रचंड अवघड होती . मी तेव्हा सातवीत किंवा आठवीत असेन . त्यामुळे तालमी बघताना अध्र्या गोष्टी डोक्यावरूनच जायच्या . पण तालमी सुरू होत्या . बरोबर चार दिवस आधी अचानक आमचा नारदमुनी आजारी पडला . त्यामुळे घरातलं वातावरण भयानक झालं होतं . मग वाडीतील अजून दोन - तीन पुरुष कलाकारांना विचारण्यात आलं की तुम्ही कराल का ? दोन दिवस राहिले असताना मी , आई , आजी आणि वाडीतील इतर बायका एकीच्या घरात डोक्याला हात लावून बसलो होतो . आणि माझी आई सहज म्हणाली , ‘स्वानंदी करेल की . ’ ती हे म्हणून उठून कॉफी आणायला आत गेली . मला कळलंही नाही अचानक हे सगळं माझ्यावर कसं काय आलं होतं . मी आपली एकटी बसून त्या सगळ्यांच्या माझ्याकडे बघणाऱ्या डोळ्यांकडे बघत होते . शेवटी शाळेला दांडी मारून घरी पाठांतर करून घेतलं आजीने . टेन्शनमुळे मला एका दिवसात खोकला झाला . अख्खा प्रयोग खोकत केला , पण एकही नाव , एकही साल न चुकवता मी स्टेजवर तीन तास लढत होते . आजीला जाऊन तीन ते चार र्वष झाली . माझ्या आयुष्यात मला सगळ्यात जास्त दुःख झालेली घटना हीच आहे . आत्ताच संक्रांतीला कुणी तरी विकतचा तिळगूळ दिला होता . तो खाऊन टचकन डोळ्यांत पाणी आलं . आजी होती तेव्हा सगळ्यांना , घराला एक शान होती . तिने केलेला तिळगूळ मी कोणालाही द्यायचे नाही . त्यासाठी मी भांडायचे . तिच्याबराब्ेार रोज रामरक्षा म्हटल्याशिवाय मला चैन पडायचं नाही . तिची आठवण काढल्याशिवाय एकही दिवस जात नाही . तिच्यासारखं एक टक्का तरी आपल्याला होता आलं पाहिजे , असं नेहमी वाटतं . आज मी जे काही आहे त्याचं सगळ्यात जास्त श्रेय मी आजीला देते . माझ्या करिअरची सुरुवात व्हायच्या आधीच ती गेली . ती असती तर तिचे कौतुकाने भरलेले डोळे कसे दिसले असते हे अजूनही दिसतं मला . एका कवितांच्या कार्यक्रमात शांता शेळकेंची कविता वाचली आणि माझ्या मनातच बसली . ‘पैठणी’ या कवितेत त्या असं म्हणतात की , ‘फडताळात काही जुने कपडे आहेत आणि त्यात अगदी तळाशी आजीची पैठणी आहे . तिने तिच्या लग्नात नेसली होती . ’ त्या पैठणीत अख्खं आयुष्य उलगडलेलं दिसतंय . ‘कधी तरी ही पैठणी मी धरते उरी कवटाळून , मऊ रेश्मी स्पर्शामध्ये आज्जी मला भेटते जवळून मधली वर्षे गळून पडतात , काल पटाचा जुळतो धागा , पैठणीच्या चौकडय़ांनो , आजीला माझे कुशल सांगा’ - स्वानंदी टिकेकर response . lokprabha @ expressindia . com


खांद्यावरील स्नायू बळकट करण्यासाठी हा व्यायाम केला जातो . हा एक ‘वॉर्म अप’चा प्रकार असून या व्यायामाने ट्रॅपेझिअस मसल्स ( मानेच्या पाठीमागील बाजूस खांद्यांमधील स्नायू ) मजबूत होतात . उभे राहून किंवा खुर्चीत बसून आणि वजन उचलून वा वजन न उचलता हा व्यायाम करता येतो . जर खांदादुखी आणि मानदुखीची समस्या नसेल तर हा व्यायाम करताना वजनाचा वापर करा . दोन्ही हातात पाण्याच्या बाटल्या घ्या . हात समोर काटकोनात करून खांदे वर उचला . दोन ते तीन सेकंद खांदे वर उचलून धरा . त्यानंतर हळूहळू खांदे खाली करा . ( छायाचित्र १ आणि २ पाहा ) दोन्ही हातात पाण्याच्या बाटल्या घ्या . हात शरीरापासून काही अंतरावर घ्या . हात सरळ न घेता किंचितसे वाकवा . त्यानंतर खांदे वर उचलून खाली घ्या . असे सतत १२ वेळा करा . पहिल्या प्रकारापेक्षा या प्रकाराने खांद्यांचे स्नायून अधिक मजबूत होतात . ( छायाचित्र ३ आणि ४ पाहा ) – डॉ . अभिजीत जोशी – dr . abhijit @ gmail . com


डॉ . शिवा आयथाळ – response . lokprabha @ expressindia . com उडुपी हे नाव ऐकलं की कुणाच्याही डोळ्यासमोर विशिष्ट प्रकारचं हॉटेल आणि तिथे मिळणारे पदार्थ येतात ; पण कर्नाटकातील उडुपी या गावाला स्वतःचा असा वेगळा इतिहास आहे , व्यक्तिमत्त्व आहे . ते अनुभवण्यासाठी तिथे जायलाच हवं . माझ्या एका परिचिताचा फोन आला की , तू कुठे आहेस ? मी परभणीत राहतो ; पण सुट्टीत कर्नाटकमधल्या माझ्या उडुपी या गावात आलो होतो . त्यामुळे मी उत्तर दिले की , मी उडुपीत आहे . मी आणखी बोलण्याआधीच त्यांनी फोन ठेवला . १५ मिनिटांनंतर परत त्यांचा फोन आला की , अरे , मी उडपीसमोर उभा आहे . तू कुठे आहेस तिथे ? मी त्यांना म्हटलं , मी उडपी गावात आहे . तिथून एक हजार किलोमीटर दूर . तर त्यांनी विचारले , ‘‘ऐसा कोई गांव भी है क्या ? मैं तो तेरे हॉटेल के सामने खडा हूँ ! ’’ माझे बरेच मित्र तसंच आपल्या देशातल्या बऱ्याच लोकांना हे वाटते की , उडुपी म्हणजे फक्त हॉटेल असतं . उडुपी हे समुद्रसपाटीपासून ७० - ८० फुटांवर असलेलं व पश्चिम घाटीत वसलेलं सुंदर छोटं गाव . उडुपीमध्ये दोन पुरातन मंदिरं आहेत . एक आहे अनंतेश्वर , दुसरा चंद्रमौलेश्वर ज्याचे बांधकाम आठव्या शतकात झाले असे मानले जाते . अनंतेश्वर मंदिरामध्ये विष्णू शेषनागासोबत अनंत शयनामध्ये आहे तिथे एक शिविलगसुद्धा आहे . समोर चंद्रमौळेश्वर म्हणजे जटेमध्ये अर्धचंद्र धारण केलेला शंकर ज्याला ‘उडुपा’ असे म्हणतात आणि त्या गावाचे नाव आहे उडुपी . येथे एक नवल म्हणजे वैष्णव संप्रदायाचे लोक स्वतःला शिवहळ्ळी ब्राह्मण म्हणून घेतात व ते कट्टर विष्णुभक्त आहेत . ‘शिव’ म्हणजे ईश्वर आणि ‘हळ्ळी’ म्हणजे गाव . इथे येणारे सर्व लोक प्रथम चंद्रमौळेश्वरचे दर्शन घेतात . नंतर अनंतेश्वराचे दर्शन व तिथेच रस्त्याच्या पलीकडे असलेल्या अष्टमठांसकट ‘श्रीकृष्ण मठ’मधल्या श्रीकृष्णाचे दर्शन घेतात . भारतात तिरुपती हे ‘कांस्यब्रह्म’ आहे , पंढरपूर ‘नादब्रह्म’ आहे’ तसेच उडुपी हे क्षेत्र ‘अन्नब्रह्म’ आहे . असे मानले जाते की , मध्वाचार्यांनी इथे एक अक्षयपात्र व चमचा दिला होता ज्यात आजही स्वयंपाक केला जातो व आजपर्यंत कधीही अन्न कमी पडलेले नाही व लोकांच्या मते पडणारही नाही . आजही उडुपी क्षेत्रात असलेल्या सर्व शाळेतल्या मुलांना व येणाऱ्या - जाणाऱ्या सर्व भाविकांना , असे मिळून दररोज ३० ते ४० हजार लोकांना , जातीचा भेदभाव न करता , हा मठ ‘मिड डे मिल’ व प्रसादस्वरूपी ‘ऊटा’ म्हणजे कानडी भाषेत जेवण देतो . उडुपीजवळचा मल्पे बीच वैष्णव संप्रदायातील मध्वाचार्य यांचा जन्म आजच्या दक्षिण कॅनरा जिल्ह्य़ातील उडुपी गावाजवळील रजतपीठ , हल्लीचे कल्याणपूर या ठिकाणी झाला . त्यांच्या जन्मग्रामाचे नाव ‘पाजकक्षेत्र’ असेही आहे . उडपी श्रीकृष्ण मठ व पाजक क्षेत्राचे अंतर सात - आठ मलांचे आहे . जन्मानंतर आईवडिलांनी त्यांचे नाव वासुदेव असे ठेवले होते . कालांतराने ‘मध्वाचार्य’ असे त्यांचे नाव रूढ झाले . ते ७९ वर्षे जगले . त्यांच्या आईचे नाव वेदवती व वडिलांचे मध्यरोहभट्ट होते . वासुदेवाच्या आधी जन्मलेले त्याचे भाऊ लहानपणीच कालवश झाले . ‘पाजकक्षेत्र’ ते ‘उडुपी’ १२ ते १५ किलोमीटरचे अंतर . पहिला मुलगा वारल्यानंतर आईने उडुपीमध्ये असलेल्या अनंतेश्वर मंदिरात असलेल्या ईश्वराची कित्येक वर्षे १२ कि . मी . अंतर दररोज चालून येऊन पूजा केली व मध्वाचार्यांचा जन्म झाला . वासुदेव लहानपणापासून खूप आध्यात्मिक व हुशार होते . वासुदेवाने पंधराव्या वर्षीच संन्यास घ्यावयाचे ठरविल्यामुळे त्याच्या आईवडिलांना अतिशय दुःख झाले . त्यांनी त्याचे मतपरिवर्तन करण्याचा प्रयत्न केला ; वासुदेव निश्चयापासून ढळले नाही . त्यांनी दक्षिण व उत्तर भारत यात्रेहून उडुपीस परत आल्यावर तेथे श्रीकृष्णाच्या प्रतिमेची स्थापना केली . मध्वाचार्यांना श्रीकृष्णाची मूर्ती भेटण्याबाबत एक आख्यायिका आहे . मध्वाचार्यांना तीव्र इच्छा होती की , द्वारकेचे श्रीकृष्ण उडुपीत यावेत . उडुपीच्या तटावरच्या अरबी समुद्रावर द्वारकेच्या दिशेने ते दररोज श्रीकृष्णाचे जपतप करीत . असे सांगितले जाते की , देवकीने श्रीकृष्णाजवळ दुःख व्यक्त केले की , यशोदेसारखे तिचे नशीब नाही व तिला श्रीकृष्णाची बाळलीला बघायची आहे . देवकीला कृष्ण आपली बाललीला दाखवीत असताना देवकी लोणी काढायला गेली व कृष्णाने आपल्या बाळलीला दाखवीत लोणी आपल्या अंगावर फासून रवी हातात धरून आपली लीला संपवली . ही लीला देवकीनेच नव्हे तर एका अंतरावरून रुक्मिणीनेसुद्धा बघितली . तिला हा बाळकृष्ण फारच आवडला . बघितलेल्या लीळांची व प्रसंगाची आठवण राहावी म्हणून रुक्मिणीने तशीच एक बाळकृष्णाची मूर्ती रचली , जी छोटी होती . तिच्या हातात लोणी यंत्र , रवी होते . रुक्मिणी दररोज या मूर्तीची पूजा करू लागली . कृष्ण अवतार संपल्यावर अर्जुनाने ही मूर्ती द्वारकाजवळ ‘रुक्मावन’ नावाच्या परिसरात स्थापित केली . तिच्यावर गोपिका द्वारकेची माती लिंपत गेल्या . ही माती त्या चंदनासमान मानत . कालांतराने मूर्तीच्या वर मातीचा लेप तयार झाला . मिठाच्या काही व्यापाऱ्यांनी अरबी समुद्रातून मीठ नेताना हा कृष्ण दडलेला मातीचा ढेपळा जहाजावरच चढविला आणि ते उडुपीकडे रवाना झाले . उडुपी जवळ येताच तटाजवळ त्यांचे जहाज बुडू लागले . समुद्र तटावर स्नान करत असलेल्या मध्वाचार्य यांनी त्यांच्या सामर्थ्यांने त्या जहाजाला व व्यापाऱ्यांना वाचवले . व्यापाऱ्यांनी कृतज्ञता म्हणून जहाजातला संपूर्ण सामान मध्वाचार्यांना अर्पण केला . मध्वाचार्यांनी गोपीचंदनाचा हा ढेप उचलला . ते ढेपळा त्यांच्या हातात फुटला व त्याच्या मधून श्रीकृष्णाची मूर्ती बाहेर पडली . बरेच लोक उचलू शकले नाहीत अशी ती मूर्ती मध्वाचार्यानी उचलली . ती डोक्यावर ठेवून ते १० - १५ किलोमीटर चालत आजच्या उडपी क्षेत्रात घेऊन गेले . तिथे त्यांनी तिची स्थापना केली . हीच आजची उडुपी श्रीकृष्ण मठामधली श्रीकृष्णाची हातात रवी धरलेली सुंदर मूर्ती . श्रीकृष्ण मठ हे अष्टमठांपैकी एक मुख्य मठ . हे आठ मठ मध्वाचार्य यांनी स्थापन केले . या आठ मठांत आठ ब्रह्मचारी दीक्षा घेतात आणि स्वतःचे जीवन कृष्णाला वाहून टाकतात . मध्वाचार्यानी आठ मठांमध्ये आठ देव स्थापन केले . हे आठ देव व मठ म्हणजे वामन ( शिरुर मठ ) , राम ( काणियुर मठ ) , अधोक्क्षज ( पेजावर मठ ) , हृषीकेश ( पळिमारु मठ ) , नरहरी ( अदमारु मठ ) , जनार्धन ( कृष्णापुरा मठ ) , उपेंद्र ( पुत्तिगे मठ ) आणि स्वयं विष्णू ( सोदे वादिराजा मठ ) . दर दोन वर्षांनी श्रीकृष्णा मठाची सेवा या आठ मठांमधल्या प्रत्येक स्वामिजींना ‘पर्याया’ने येते . या काळात ‘पर्याया उत्सव’ गावात जोशात साजरा होतो . समुद्र तटावर मध्वाचार्यांनी श्रीकृष्णाच्या स्तुतिपर रचलेले द्वादशस्तोत्र आजही माध्य - वैष्णवांच्या नित्यपाठात असते . उत्तर व दक्षिण यात्रा संपवून काही दिवस उडुपीस थांबून मध्वाचार्य परत हिमालयातील बद्रिकाश्रमाच्या यात्रेस निघाले . ते महाराष्ट्रातून उत्तरेस सरकले , त्या वेळी देवगिरीच्या यादव वंशातील महादेवराय हे राज्य करीत होते . तिन्ही यात्रा मिळून त्यांचे सबंध भारतभर पर्यटन झाले . या तिसऱ्या यात्रेवरून परत आल्यावर ‘महाभारत निर्णय’ हा महत्त्वाचा ग्रंथ त्यांनी लिहिला . त्यांनी एकूण ३७ ग्रंथ लिहिले . त्यांना ‘ग्रंथ’ असे म्हटले तरी , तत्सम इतर ग्रंथांच्या तुलनेने , त्या प्रत्येकाचा आकार लहानच आहे . त्यापकी पहिले पाच ग्रंथ अधिक महत्त्वाचे मानले जातात . ७९ वर्षांचे होऊन मध्वाचार्य वैकुंठवासी झाल्यावर माध्य - वैष्णव - पीठाचे आधिपत्य त्यांचे साश्रात शिष्य पद्मनामतीर्थ , नरहरितीर्थ , माधवतीर्थ व अक्षोम्यतीर्थ यांनी एकामागून एक याप्रमाणे केले . अक्षोम्यतीर्थनंतर त्यांचे शिष्य जयतीर्थ पीठावर आले . मध्वाचार्यांच्या ब्रह्मसूत्र - भाष्यावरील तत्त्वप्रकाशिका ही जयतीर्थाची टीका विशेष मान्यता पावलेली आहे . भारताच्या भक्ती संप्रदायाच्या चळवळीच्या काळातील सर्वात मोठय़ा दार्शनिकांपकी एक असलेल्या मध्वाचार्य यांची सातवी शताब्दी फेब्रुवारी २०१८ मध्ये पार पडली . उडुपी ही श्री मध्वाचार्यांची जन्मभूमी आणि कर्मभूमी राहिली आहे . श्री मध्वाचार्यांनी आपले प्रसिद्ध गीताभाष्य उडुपीच्या याच पवित्र भूमीवर लिहिले होते . श्री मध्वाचार्य येथील कृष्ण मंदिराचे संस्थापकदेखील होते . या मंदिरात प्रतिष्ठापना केलेल्या कृष्णाच्या मूर्तीशी उडुपीच्या लोकांचा वेगळाच जिव्हाळा आहे . १९६८ पासून चार दशकांहून अधिक काळ उडुपी महानगरपालिकेने स्वच्छतेची धुरा सांभाळली आहे . १९६८ मध्ये उडुपी महानगरपालिकेने सर्वप्रथम मानवी मलावहनावर बंदी घातली होती . १९८४ आणि १९८९ मध्ये दोन वेळा उडुपीला स्वच्छतेसाठी सन्मानित करण्यात आले होते . स्वच्छता , मानवी मूल्य , तसंच सर्व नागरी कायदे व वाहतुकीचे नियम पाळण्यासाठी हे शहर प्रसिद्ध आहे . सौजन्य – लोकप्रभा


रंगाच्या चकाकीवर रंगकामाची परिणामकता बऱ्याच प्रमाणात अवलंबून असते . चकाकीवरून तो रंग कुठे वापरायचा हे ठरते . चढत्या भाजणीनुसार फ्लॅट , मॅट , एगशेल , सॅटीन , सेमी ग्लॉस , हाय ग्लॉस अशी विभागणी होते . फ्लॅट , मॅट , एगशेलपर्यंतचे फिनििशग हे कमी चकाकी देणारे आहे . त्यांचा वापर शक्यतो कमी वर्दळीच्या जागी करावा , जसे की बेडरूम , स्टडीरूम वगरे . या प्रकारच्या फिनििशगवरून कमी प्रमाणात प्रकाश परावर्तीत होतो . भिंतीवरील छोटे - मोठ्ठे खड्डे या फिनिशिंगने बऱ्यापकी झाकले जातात . पण कोणाला अगदी जोर लावून भिंत धुवायची सवय असेल तर अशा वेळी हा रंग जरा खराब होऊ शकतो . बाकी सॅटीन , सेमी ग्लॉस , हाय ग्लॉस या फिनिशिंगमध्ये प्रकाश बराच परावर्तीत होतो व त्यामुळे रंगाला चकाकी अधिक येते . जास्त वर्दळीच्या ठिकाणी जसे हॉटेल , लॉबी , ऑफिस किंवा घरात दिवाणखान्यात या फिनिशिंगचे रंग खास करून वापरावेत . तसेच स्वयंपाकघरात जिथे डाग पडायची शक्यता जास्त आहे , अशा ठिकाणी थोडा ग्लॉसी रंगच लावणे जास्त व्यवहारी ठरते . त्यामुळे कितीही जोर करून या भिंती घासल्या तरी रंग खराब होत नाही . पण अर्थातच रंगाची चकाकी ही तुमच्या सजावटीच्या थीमवरसुद्धा अवलंबून असते . फक्त ते एखादे हॉटेल आहे म्हणून सगळ्या भिंती चकमकायला पाहिजेत असे नाही . सजावट जर नसíगक गोष्टी वापरून किंवा इंडस्ट्रिअल लुकवर आधारित असेल तर अशा वेळी मॅट फिनिश , रफ पोत असलेल्या भिंती जास्त अनुरूप दिसतील . कधीतरी महाबळेश्वरच्या सनसेट पॉइंटवरून पाहिलेली आकाशातील रंगछटा मनात घर करून बसलेली असते . माझी खोली रंगवताना हीच छटा देणार असे आपण मनात पक्के ठरवतो . कलर शेडकार्डमध्ये आपल्या मनातील रंग मिळाला नाही तर रंगाऱ्याला सांगून दोन - तीन रंग मिसळून पाहिजे ती छटा तयार करून घेतली जाते . पण प्रत्यक्ष चारही भिंती रंगवल्यावर सूर्यास्तामध्ये कमी पडतील एवढय़ा विविध छटा आपल्या आजूबाजूला पाहायला मिळतात . जे अर्थातच दिसायला खराब दिसते . यामागील कारण असे की रंगारी चारही भिंतीला पुरेल एवढा रंग तयार करून ठेवत नाही . सुकून वाया जाण्याच्या भीतीने प्रत्येक वेळी थोडा थोडा रंग तयार केला जातो . अशा वेळी दर वेळी बरोब्बर तीच छटा त्याला करता येईल याची खात्री नसते . त्यामुळे कधीही रंग मिसळून भिंती रंगवू नयेत . ( अर्थात अगदी छोटी जागा असेल व तयार केलेल्या एका रंगाच्या डब्यात काम होणार असेल तर भाग निराळा ) . आजकाल रंगाच्या हजाराच्यावर छटा कॉम्प्युटरवर करून मिळतात . त्यातीलच एखादी छटा वापरल्यास सर्व खोलीला एकसमान रंग लागतो . कारण रंगाच्या छटेतील थोडासुद्धा फरक सजावटीला मारक ठरू शकतो . रंगांच्या बाबतीत आपण आपल्यावर मर्यादा घालून ठेवलेल्या आहेत . वॉटर बेस्ड का ऑइल बेस्ड , निळा का हिरवा एवढाच आपण विचार करतो . पण कलर इंडस्ट्रीमध्ये रंगामध्ये मिसळायच्या घटकांमध्ये इतके संशोधन झाले आहे की प्रत्येक जागेच्या कार्यपद्धतीनुसार रंग बनवले जातात . जिथे आग लागण्याची सर्वात जास्त शक्यता आहे अशा सर्वर रूममध्ये खास फायर हॅझार्ड पेंट लावला जातो . लॅब , क्लिनिक जिथे स्वच्छतेची अत्युच्चम काळजी घेतली जाते . कुठल्याही प्रकारच्या जंतूंच्या वाढीला आळा घातला जातो , अशा ठिकाणी अॅन्टी फंगल पेंट वापरला जातो . शेवटच्या मजल्यावर होणाऱ्या उन्हाच्या तडाख्यापासून वाचवायला हिट - रेझिस्टन्ट पेंट गच्चीला लावला जातो . त्याचप्रमाणे गंज पकडू नये म्हणून अॅन्टी - करोजन , एखाद्या संगमरवर किंवा नसíगक दगडासारखे भासणारा ईमिटेशन - स्टोन पेंट , चक्रावून टाकणारे टेक्चर पेंट असे कितीतरी प्रकार बाजारात मिळतात . आपल्या गरजेनुसार त्या त्या रंगाचा विचारपूर्वक वापर आपल्या सजावटीत करावा . सध्या एकाही भिंतीला टेक्चर पेंट केला नाही असे घर सापडणे मुश्कीलही नहीं , नामुमकिन झाले आहे . जास्त पसे खर्च न करता थोडक्यात सजावटीला उठाव देण्याची किमया टेक्चर पेंटमध्ये खचितच आहे . सजावटीची मूलभूत तत्त्वे जशी लक्ष वेधून घेणे , केंद्रिबदू तयार करणे , पोत - रंग यांच्या अचूक वापराने प्रमाणबद्धता व सुसंगती तयार करणे , या गोष्टी टेक्चर पेंटमुळे बऱ्याच प्रमाणात साध्य होतात . बरेच वेळा आपल्याला नसíगक , थोडा ओबडधोबड पोत असलेल्या भिंती आवडतात . पण त्यावर जमणारी धूळ , त्याची देखभालीवर येणारी मर्यादा यामुळे मनाला आवर घालावा लागतो . पण टेक्चरपेंटमुळे या मर्यादा कधीच मागे पडल्या आहेत . दिसायला रफ पण स्पर्शाला गुळगुळीत अशा टेक्चरमुळे दिसायला आपल्याला पाहिजे तसे पण देखभालीवर शून्य खर्च होतो . शब्दशः अगणित टेक्चर्स आपण भिंतीवर काढू शकतो आणि तेही विविध रंगांत . स्टेनसिलिंग म्हणून जो भिंतीवर छाप काढण्यासारखा प्रकार आला आहे त्याने कुठलेही चित्र आपण रेखाटू शकतो . फक्त या सर्व प्रक्रियेला चांगला निष्णात माणूस असणे गरजेचे आहे . हे झाले काही रंगांचे प्रकार . पण बरेच वेळेला चुकीच्या रंगकामामुळे काही समस्या निर्माण होतात जसे ( भिंतीचे ) ब्लीडिंग . यामध्ये दोन वेगवेगळ्या रंगांच्या रासायनिक प्रक्रियेमुळे भिंतीवर डाग तयार होतात . यावर उपाय म्हणजे आधीचा जुना रंग पूर्णपणे काढून टाकून मग नवीन रंग लावणे . ब्लीस्टिरग किंवा फोड आल्यासारखी भिंत दिसू लागल्यावर समजावे की हे एकतर चिकटपणा कमी पडून रंग भिंतीपासून फुगून वर आला आहे किंवा भिंतीवर ओल आली आहे . अशा वेळी फोड आलेला भाग घासून , साफ करून परत रंगकाम करावे लागते . जसे आधी सांगितले , जिथे ओल असते तिथे रंग नीट बसणे अशक्य आहे . त्यामुळे तो भाग पूर्ण कोरडा करून ( वॉटरप्रूफिंग वगरे करून ) आणि भविष्यातपण पूर्ण कोरडा राहील याची काळजी घेऊनच परत रंगकाम करावे . त्याचप्रमाणे पेंटर्स निष्णात नसतील तर खराब कामगिरीमुळे ब्रशचे फराटे भिंतीवर दिसू शकतात . ज्यामुळे सगळ्या सजावटीचा बोऱ्या वाजू शकतो . यावर एकच उपाय म्हणजे चांगल्या पेंटरकडून सगळे रंगकाम परत करून घेणे . खर्च वाचवण्यासाठी किंवा बाकी काही कारणांनी निकृष्ट दर्जाचा रंग वापरल्यास रंगातून पावडर निघू शकते . त्यामुळे रंग चांगल्या कंपनीचा आहे की नाही याची खात्री करून घ्यावी . सजावटीमधील रंगकामाची ही क्रिया सजावटीला एका उंचीवर नेऊन ठेवते . रंगकाम झाले म्हणजे सजावट पूर्ण झाली . असे म्हणतात की ज्याचा शेवट गोड , ते सगळेच गोड . त्यामुळे असे चकचकीत , गुळगुळीत भिंती असलेले घर क्लायंटच्या हाती परत सोपवताना त्यांच्या चेहऱ्यावरील हास्य आम्हाला खूप समाधान देऊन जाते . वैशाली आर्चिक सौजन्य – लोकप्रभा response . lokprabha @ expressindia . com


बाजारात एखादा नवीन स्मार्टफोन दाखल झाला की तो आपल्याकडे असावा असे आपल्याला वाटते . आयफोनच्या नवीन मॉडेल्सची वाट पाहणार एक वर्ग आहे . नुकत्याच आलेल्या आयफोन एक्सच्या २५६ जीबी मेमरीच्या टॉप मॉडेलची किंमत साधारण एक लाखाच्या घरात आहे . आता किंमत इतकी असल्यावर त्यात काय काय सुविधा असणार विचारायलाच नको . दिवसातला सर्वाधिक वेळ मोबाईलवर असणाऱ्या आताच्या पिढीला मोबाईल कंपन्या खऱ्या अर्थाने वश करत असल्याचेच चित्र आहे . पण या फोनकडे एक गुंतवणूक म्हणून पाहिले तर ? कोणत्याही इलेक्ट्रॉनिक वस्तूची किंमत उत्तरोत्तर कमी होत जाणारी मालमत्ता असते . या वस्तूची किंमत आपण खरेदी केल्याच्या क्षणापासून कमी होत जाते . परंतु , संपत्ती निर्माण करण्यासाठी किंमत वाढणारी मालमत्ता घ्यायला हवी . उदा . स्थावर मालमत्ता , म्यूचुअल फंड्स , सोने इत्यादी . काही वेळा किंमत कमी होणारी संपत्तीसुद्धा खरेदी करणे गरजेचे असते . खाली दिलेली आर्थिक सुजाणपणाची कामे तुम्ही आधीच केलेली असतील तर तुम्हाला या चैनीचा आनंद नीट घेता येईल पण तसे केले नसेल तर आधी या गोष्टींचा विचार करा . दोन कोटींचा आयुर्विमा उतरून घ्या जर कोणी तुमच्यावर अवलंबून असेल , तर तुम्हाला त्यांच्या दीर्घ - मुदतीच्या आर्थिक व्यवस्थेसाठी टर्म विमा प्लॅन घ्यायला हवा . एक कमावता पुरूष , वय वर्षे ३० ज्याला कुठलेही व्यसन नसेल , अशा व्यक्तीला २ कोटीचे विमा कव्हर ३० वर्षासाठी घेण्यासाठी वर्षाकाठी साधारण २१ हजार प्रीमियम लागेल . तुम्ही कुठलीही चैन स्वतःसाठी करण्याआधी हा विमा करून घेणे तुमच्यावर अवलंबून असणाऱ्यांच्या दृष्टीने गरजेचे आहे . पुरेसे विमा कव्हर तुमच्या प्रियजनांचे आर्थिकदृष्ट्या रक्षण करेल आणि तुमचे घरभाडे किंवा ईएमआय , तसेच मुलांचे शिक्षण इत्यादी दीर्घ - मुदतीच्या आर्थिक गरजांची तरतूद होईल . आर्थिक व्यवहार पेपरलेस होतील ? पाच लाखांचा आरोग्य विमा घ्या प्रत्येकाची स्वतःची आरोग्य विमा पॉलिसी हवीच . तरीही , भारतात फार कमी लोक हा विमा घेतात आणि घेतल्यास पुरेशा रकमेचा घेत नाहीत . धक्कादायक म्हणजे अतिशय धनिक अशा ६६ टक्के लोकांनीसुद्धा हा विमा घेतलेला नव्हता . याने आरोग्य विमाबद्दल जाणिवेची कमतरता कळून येते . हा विमा तुम्हाला दवाखान्याच्या अवाढव्य खर्चांपासून वाचवतो . जर तुम्ही ३० वर्षे वयाचे असाल आणि कुटुंबात एक मूल असेल , तर तुम्हाला ५ लाखांचा फॅमिली फ्लोटर प्लॅन अंदाजे ११ , ५०० एवढ्या प्रीमियममध्ये मिळू शकेल . जर तुम्ही एकटेच असला , तर यापेक्षा बऱ्याच कमी किमतीत हा प्लॅन तुम्हाला मिळू शकेल . जर तुम्ही आरोग्य विमा आधीच घेतलेला असेल , तर त्याला वाढवून घ्या . जर तुम्ही अशा वयाचे असाल , ज्यात आरोग्यासंबंधी समस्या अधिक असतात , तर नक्कीच विचार करा . म्युचुअल फंड म्युचुअल फंड सध्या गुंतवणुकीसाठी फार प्रसिद्ध होत आहेत आणि तसे होण्यास कारणे सुद्धा आहेत . बहुतांश म्युचुअल फंड योजनांमध्ये तुम्ही ५०० रुपयांपासून गुंतवणूक सुरू करू शकता . तुम्ही दर महिन्याला किंवा एकरकमी गुंतवणूक करू शकता . तुम्हाला गरज असेल तेव्हा यातून पैसे काढू शकता . विशेष म्हणजे संपत्ती निर्माण करणे , कर वाचविणे किंवा इतर गुंतवणूक अशा कोणत्याही कारणासाठी तुम्ही ही गुंतवणूक करु शकता . गेल्या दहा वर्षांत इक्विटी म्युचुअल फंड या प्रकारच्या फंडांचे उत्पन्न वार्षिक १० ते १५ टक्के झाले आहे . जर तुमच्याकडे शिलकी भांडवल असेल , तर त्याची गुंतवणूक म्युचुअल फंडात करण्याबद्दल विचार करा आणि मगच महागडा स्मार्टफोन विकत घ्या . तुमचे कर्ज पूर्ण करा गेल्या तीन वर्षांत व्याजाचे दर कमी होत गेले आहेत . ऑगस्टमधील दरकपातीनंतर आता लवकरच आणखी कमी होणे कठीण दिसते . ही वेळ तुमचे गृहकर्ज , वाहन कर्ज किंवा इतर महागडे कर्ज यांच्याकडे बारकाईने पाहण्याची आहे . या कमी दराच्या संधीचा वापर मुद्दल कमी करण्यासाठी करून घ्या . अशाने तुम्ही दीर्घकालीन बचत बरीच करू शकाल – विशेषकरून जर तुमच्या कर्जाच्या मुदतीचा हा सुरूवातीचाच काळ असेल तर . नवरात्रीनिमित्त ‘या’ मोबाईल्सवर फ्लिपकार्ट आणि अॅमेझॉनकडून बंपर सूट संकटकालीन निधी आणीबाणी सांगून येत नसते . नोकरी जाणे , अपघात किंवा मालमत्तेचे नुकसान होणे कशा घटना कधीही होऊ शकतात . अशा वेळेसाठी प्रत्येकाला एक संकटकालीन निधी करून ठेवणे गरजेचे असते . साधारपणे हा निधी तुमच्या मासिक उत्पन्नाच्या तीन ते सहा पट असायला हवा आणि हा तुमचे नियमित खर्च म्हणजेच घरभाडे , ईएमआय , वाणी , विमा प्रीमियम , वीज - पाणी इत्यादी खर्चांसाठी पुरेसा हवा . जर तुम्ही अजून संकटकालीन निधी तयार केला नसेल , तर तुमच्या शिलकी भांडवलातून आधी तयार करून घ्या . जर केलेला असेल , तर तुमच्या आत्ताच्या उत्पन्नाप्रमाणे त्यात भर घाला . जर तुम्ही या आधी ही कामे केलेली नसतील , तर हा सल्ला आहे की तुम्ही फोन खरेदी करणे पुढे ढकलावे . एकदा तुमच्याकडे विमा आणि संकटकालीन निधीचा भक्कम पाया तयार झाला , की त्यानंतर तुम्ही चैन करण्याबद्दल विचार करू शकता . – आदिल शेट्टी सीईओ , बँकबझार


‘पैशाने पैसा वाढतो’ असं म्हणतात . म्हणजे तुम्ही जितकी जास्त गुंतवणूक कराल तितके रिटर्नस जास्त मिळतील , असे सोप्पे गणित आहे . मात्र गुंतवणूक हाच केवळ पैसे वाढवण्याचा मार्ग आहे , असं नाही . तर सेव्हिंग म्हणजेच तुम्ही तुमच्याकडील पैशांची बचत कशी करता यावरही तुमची श्रीमंती अवलंबून आहे . तसेच हे बचत केलेले पैसे दीर्घ कालावधीसाठी योग्य पद्धतीने गुंतवल्यास लाखो रुपयांचा फायदा होऊ शकतो . उदाहणच द्यायचे झाले तर रोज फक्त ५० रुपये या हिशोबाने तुम्ही ४० वर्षांसाठी गुंतवणूक केली , तर तुम्हाला किती पैसे परत मिळतील याचा अंदाज बांधू शकता का तुम्ही ? काय म्हणता एक लाख… दोन लाख… पाच लाख… नाही इतके कमी नाही तर ४० वर्षांसाठी रोज ५० रुपये गुंतवले तर तुम्हाला ४० वर्षांनंतर चक्क ५२ लाख २५ हजार एवढी रक्कम मिळेल . म्हणजेच ७ लाख २० हजारांच्या गुंतवणुकीवर तुम्हाला ४५ लाख व्याज मिळेल . आता हे वाटते तितके सोप्पे नसले तरी गुंतवणूक आणि आहे तो पैसा आपल्या सवयी बदलून कसा वाचवता येईल , याकडे लक्ष द्यायला हवे . फायनान्शियल एक्सप्रेसने अशाच पाच खास टिप्स दिल्या आहेत ज्या तुम्हाला तुमच्याकडील पैसे वाचवण्यास आणि वाढवण्यास मदत करतील… बाहेर खाणे कमी करा हॉटेलमध्ये खाणे किंवा कॉफीसाठी कॉफी शॉपला जाणे यासाठी आता काही कारण लागत नाही . म्हणजे अनेकजण मित्रांना भेटण्यासाठी किंवा कुटुंबाला ट्रीटमध्ये किंवा इतर कारणांसाठी हॉटेलिंगला प्राधान्य देतात . महिन्यात दोन तिनदा हॉटेलमध्ये खाणे काही अयोग्य नाही . मात्र सतत हॉटेल आणि बाहेर खाण्यावर होणाऱ्या खर्चाला आळा घालून तुम्ही महिन्याचे एक हजार रुपये जरी वाचवले तरी तुमचा भरपूर फायदा आहे . प्रत्येक महिन्याला एक हजार रुपये वाचवून ते खाण्यावर उडवण्याऐवजी तुम्ही आठ टक्के व्याजदराने २० वर्षांसाठी गुंतवले तर तुम्हाला ५ लाख ९२ हजार रुपयांची एक हाती रक्कम २० वर्षांनतर मिळेल . तर ३० वर्षांसाठी गुंतवणूक केल्यास दर महिना एक हजार रुपयांच्या गुंतवणुकीने तुम्हाला १४ लाख ९४ हजार आणि ४० वर्षांनंतर तर चक्क ३४ लाख परत मिळतील . आहे की नाही गुंतवणूकीचा सोप्पा पर्याय . बिले वेळेत भरणे असे अनेकजण आहेत जे कोणतीही बिलं वेळेत न भरल्याने महिन्याला सर्व बिलांवर अंदाजे ५०० ते १००० रुपयांपर्यंतचा दंड भरतात मग ते फोनचे बिल असो , लाईटचे , गॅसचे किंवा पाण्याचे . मात्र वेळेत बिलं भरण्याची सवय लावून महिन्याला ५०० रुपये जरी वाचवले तरी खूप फायदा महिन्याच्या बजेटमध्ये होऊ शकतो मात्र दीर्घ गुंतवणूक केली तर लाखो रुपये परतही मिळतात . म्हणजे ५०० रुपये प्रती महिना आठ टक्क्यांच्या दराने ४० वर्षांसाठी गुंतवल्यास तुम्हाला ४० वर्षांनतर १७ लाख रुपये मिळतील . मर्यादित खरेदी अनेकदा आपण खरेदीसाठी गेल्यावर गरजेच्या नसणाऱ्या वस्तूंचीही खरेदी करतो . खास करुन सुपरमार्केटसमध्ये अनेकदा गरज नसलेल्या गोष्टींची खरेदी करुन घरी आल्यानंतर त्या वस्तूंची आपल्याला गरज नव्हती , याची जाणीव होते . अशीच नको असलेली खरेदी कमी करुन महिन्याला दोन हजार रुपये वाचवले तरी भविष्यांत या गुंतवणूकीतून मोठे रिटर्नस मिळू शकतात . म्हणजे आठ टक्के व्याजदराने ४० वर्षांसाठी प्रती महिना दोन हजार रुपये गुंतवले तरी ७० लाख रुपये एक हाती मिळू शकतात . हीच रक्कम ३० वर्षांसाठी गुंतवल्यास ३० लाख रुपये गुंतवणूकदारांना मिळू शकतात . धुम्रपान सोडणे हवेत पैसा उडवण्याचे माध्यम म्हणजे धुम्रपान . पैशांशिवाय आरोग्याला होणारी हानी आलीच . १० रुपयांची एक प्रमाणे दिवसाच्या २० सिगारेटचे पैसे सिगारेटवर न उडवता बाजूला काढून ठेवले तरी महिन्याचे सहा हजार रुपये वाचतात . प्रत्येक महिन्याला हेच सहा हजार आठ टक्के दराने गुंतवल्यास ४० वर्षांत चक्क गुंतवणूकदार दोन कोटींचा मालक होऊ शकतो . आठवडाभर खरेदी नको एखाद्या आठवड्यामध्ये कमीत कमी गोष्टी विकत घेण्याचा प्रयत्न करावा . म्हणजे ज्या खूपच गरजेच्या गोष्टी आहेत त्यासाठीच पैसे खर्च करण्याचा महिन्यातून एखादातरी आठवडा असावा . यामध्ये भाज्या , रोजच्या वापरातल्या वस्तू , औषधे वगळली तरी महिन्याच्या शेवटी मोठी रक्कम वाचते . गुंतवणूक आणि बचत यावर लक्ष दिले पाहिजे . यातून भविष्यात मिळणारे उत्पन्न कमी - जास्त होऊ शकते .


देशांतर्गत क्रिकेट भक्कम करण्यासाठी ज्युनियर क्रिकेट भक्कम असणे आवश्यक असते . सौरभ गांगुलीच्या तांत्रिक समितीने भारतीय क्रिकेटचा हा पाया अधिक सक्षम करण्यासाठी पुढील ( २०१८ - १९ ) मोसमासाठी १९ आणि २३ वर्षांखालील ज्युनियर राष्ट्रीय क्रिकेट स्पर्धा रणजी क्रिकेटच्या धर्तीवर घेण्याची शिफारस केली . देशांतर्गत क्रिकेटचा गतमोसम संपल्यानंतर सहभागी झालेल्या संघाचे कर्णधार आणि प्रशिक्षकांच्या परिषदेत मांडण्यात आलेल्या सूचनानंतर तांत्रिक समितीने पुढील मोसमात होणाऱ्या विविध स्पर्धांमध्ये काही माफक बदल केले . सर्वोच्च न्यायालयाच्या सूचनेनंतर बिहार आणि नॉर्थईस्टकडील संघांना स्थान देण्यात आले . तसेच यंदाची रणजी स्पर्धा तीनऐवजी चार गटांत होईल . स्पर्धांच्या क्रमवारीतही बदल करण्याचा प्रस्ताव मांडण्यात आला , त्यानुसार रणजीऐवजी विभागीय दुलीप करंडक स्पर्धेने मोसमाची सुरवात होईल . रणजी स्पर्धेची साखळी स्पर्धा होईल , त्यानंतर मुश्ताक अली ट्वेन्टी - २० स्पर्धा आणि त्यानंतर रणजी बाद फेरीचे सामने सुरू होतील . दुलीप करंडक प्रकाशझोतात देशात अजून कसोटी क्रिकेटचा सामना प्रकाशझोतात खेळवण्याचे धाडस करण्यात आले नसले तरी यंदाही दुलीप करंडक स्पर्धा प्रकाशझोतात खेळवण्यात येतील . त्यासाठी कुकाबुरा बनावटीचे चेंडू वापरण्यात येतील . इराणी करंडकाबाबत संभ्रम तांत्रिक समितीच्या प्रस्तावांची माहिती बीसीसीआयने ई - मेलद्वारे प्रसिद्ध केली . यात पुढील मोसमात स्पर्धांची क्रमवारी देण्यात आली , परंतु त्यामध्ये इराणी करंडकाचा उल्लेख करण्यात आलेला नाही . बीसीसीआयकडे चौकशी केल्यानंतर त्यांनी जेवढे बदल करण्यात आले तेवढीच माहिती देण्यात आल्याचे सांगितले . वास्तविक बदल नसला तरी क्रमवारी देताना सर्व स्पर्धांचा उल्लेख करायला हवा होता , असे मत क्रिकेट वर्तुळात व्यक्त करण्यात आले . असे होतील बदल रणजी स्पर्धेसाठी चार गट , साखळी सामन्यांनंतर उपउपांत्यपूर्व फेरीपासून बाद फेरी . होम आणि अवे धर्तीवर सामने . १९ आणि २३ वर्षांखालील ज्युनियर क्रिकेटसाठीही रणजी क्रिकेटची रचना . दुलीप करंडक , विजय हजारे करंडक ( वनडे ) , रणजी साखळी सामने , मुश्ताक अली ट्वेन्टी - २० रणजी बाद फेरी , देवधर करंडक या क्रमवारीनुसार यंदाचा मोसम होणार . मुश्ताक अली ट्वेन्टी - २० सुपर लीगनंतर उपांत्य आणि अंतिम फेरी . दुलीप करंडक स्पर्धा कुकाबुरा बनावटीच्या गुलाबी चेंडूंनी प्रकाशझोतात होणार रणजी स्पर्धेतील प्रत्येक गटातून एकेक संघ . देवधर करंडक स्पर्धाही चार संघांची . प्रत्येक रणजी गटातील एकेक संघ बिहार , नॉर्थईस्ट संघांना रणजी क्रिकेट स्पर्धेत स्थान .


भारतीय क्रिकेट नियामक मंडळाने ( बीसीसीआय ) टीम इंडियाच्या निवड समिती सदस्यांचे मानधन वाढवण्याचा निर्णय घेतला आहे . तसेच , प्रत्येक सामन्यासाठी पंच , स्कोअरर आणि व्हिडीओ अनॅलिस्ट यांचेही मानधन दुप्पट करण्याचा बीसीसीआयचा विचार आहे . भारताचे माजी यष्टिरक्षक सबा करीम यांच्या अध्यक्षतेखालील बीसीसीआयच्या क्रिकेट ऑपरेशन विभागाने हा निर्णय घेतला आहे . मानधन वाढीचा प्रस्ताव हा १२ एप्रिल रोजी झालेल्या बैठकीत क्रिकेट ऑपरेशन्स विभागाने प्रशासकीय समितीच्या सल्ल्याने ठेवला होता . मुख्य निवडकर्ते एमएसके प्रसाद यांचे मानधन वाढवण्यात यावे , असा प्रशासकीय समितीचेही मत होते . सध्याही मिळते भरघोस मानधन सध्या प्रसाद यांना वर्षाला ८० लाख रुपये मानधन देण्यात येते , तर इतर ४ सदस्यांना प्रतिवर्षी ६० लाख रुपये मानधन मिळते . या समितीतील गगन खोडा आणि जतीन परांजपे हे दोन सदस्य हे सध्या संघ निवड प्रक्रियेत सहभागी होत नाहीत . पण तरीदेखील त्यांना निवड समितीतील देवांग गांधी आणि सरणदीप सिंग या दोन कार्यरत सदस्यांइतकेच मानधन देण्यात येते . त्यामुळे हा या दोन कार्यरत सदस्यांवर हा एकप्रकारे अन्याय आहे , असे मत बीसीसीआयच्या एका अधिकाऱ्याने व्यक्त केले . बीसीसीआयच्या वार्षिक सर्वसाधारण सभेतच निवड समिती सदस्यांबाबत निर्णय घेता येत असल्यामुळे मंडळाच्या नियमानुसार खोडा आणि परांजपे यांना मानधन देण्यात येत आहे , असेही ते म्हणाले . प्रशासकीय समितीच्या प्रस्तावानुसार निवड समिती अध्यक्षांना १ कोटीच्या घरात तर इतर कार्यकारी सदस्यांना ७५ ते ८० लाखांच्या घरात वार्षिक उत्पन्न मिळण्याची शक्यता आहे . याशिवाय , देशांतर्गत सामन्यांसाठी काम पाहणारे सामनाधिकारी , पंच , स्कोअरर आणि व्हिडीओ अनॅलिस्ट यांचेही मानधन दर सहा वर्षांनी दुप्पट करण्यात येणार असल्याचा विचार सुरु आहे . खजिनदारांना मात्र पत्ताच नाही… दरम्यान , बीसीसीआयचे खजिनदार असलेले अनिरुद्ध चौधरी यांनी आपल्या या मानधन वाढीच्या बाबत काहीही कल्पना नसल्याचे म्हटले आहे . तसेच , या संपूर्ण प्रक्रियेत त्यांना समाविष्ट करण्यात आलेले नसल्याचेही म्हटले जात आहे .


नव्या वर्षाच्या स्वागतासाठी तुम्ही सर्व सज्ज झाला असाल . तुमच्यापैकी बहुतेकांना आपल्या कुटुंबियांसोबत नववर्ष साजरे करावयाचे असेल तर काहींची हाऊस पार्टीची तयारी सुरू असेल . आपल्या घरी जर नववर्षाची तुम्ही पार्टी देणार असाल तर काही ती केवळ खाण्या - पिण्या पुरती मर्यादित न ठेवता तिच्या कक्षा रुंदाविण्याकरिता येथे काही ‘पार्टी आइडियाज’ देण्यात येत आहेत . यांची अंमलबजावणी केल्यास तुमची पार्टी नक्कीच स्मरणात राहील . पार्टीतील सर्वात महत्त्वाचा घटक म्हणजे पार्टी ही मनोरंजन प्रधान हवी . जर तुम्ही पार्टीची एखादी थीम ठरवली तर सजावट , जेवण , खेळ याबाबत तुम्ही मोकळेपणाने विचार करू शकाल , थीम पार्टीसाठी आधी तुमच्या पाहुण्यांना विश्वासात घ्या आणि मगच त्याचे नियोजन करा . उदाहरणार्थः पूर्ण घराची सजावट ८० च्या दशकातील बॉलीवूड चित्रपटाप्रमाणे करावी . घरामध्ये त्या काळातील चित्रपटांचे पोस्टर्स लावावेत आणि त्याच काळातील संगीतही लावा . म्हणजे वातावरण देखील निर्माण होईल . या व्यतिरिक्त तुम्ही काऊबॉइज थिम देखील ठेऊ शकतात . घरामध्ये एका कोपऱ्यात तुम्ही तुमचा बार किंवा ज्यूस बार ठेऊ शकता आणि ज्या प्रमाणे वेस्टर्न चित्रपटात ड्रिंक्स सर्व्ह केले जातात त्याप्रमाणे तुम्ही ते सर्व्ह करू शकता . तसेच , त्याच थीमचे गेम्सदेखील खेळता येऊ शकतात . जेवण आणि ड्रिंक्स - तुमच्या आणि तुमच्या पाहुण्यांच्या आवडी - निवडीप्रमाणे तुम्ही ही व्यवस्था करू शकता . परंतु , न विसरता न्यू इयर केक घेऊन या . वर्षाचा पहिला केक तुमच्याकडून होतो याची सर्वांना आठवण राहील . खेळ - नवीन वर्षाचे स्वागत करण्यापूर्वी ३१ डिसेंबर केवळ तुम्हाला खाण्या - पिण्यात घालवावा असे नक्कीच वाटणार नाही तेव्हा काही फन गेम्स तुम्ही खेळू शकता . ट्रुथ अॅंड डेअर , डम्ब शराड्स किंवा अंताक्षरी हे नेहमीचे परंतु हमखास मनोरंजन करणारे खेळ आहेत . अंताक्षरी खेळताना ती फार एकसुरी होते असा अनुभव असतो . तेव्हा एखादी विशिष्ट थीम ठेऊन अंताक्षरी खेळा जसं की केवळ २००० नंतर आलेली गाणी म्हणायची किंवा केवळ ९० च्या दशकातील गाणी म्हणायची . किंवा एखादा असा शब्द निवडावा आणि तो शब्द किंवा विषय ज्या गाण्यामध्ये आहे तीच गाणी म्हणायची , असे जर खेळला तर पार्टी एकसुरी न होता वैशिष्ट्यपूर्ण होईल . एका बाउलमध्ये सर्वांच्या नावाच्या चिठ्ठ्या आणि दुसऱ्या बाउलमध्ये कृती असे ठेवावे . त्यानुसार एका बाउलमधून नाव आणि दुसऱ्या बाउलमधून त्यांनी काय करावयाची कृती निवडावी . त्यानुसार तुम्ही त्यांना सूचना देऊन खेळ खेळू शकता . हाऊजी – नवीन वर्षाला थोडे पैसे कमावण्याची संधी जर तुमच्या पाहुण्यांना दिली तर ? त्यासाठी बाजारात हाऊजी हा गेम मिळतो . त्यावर लिहिलेल्या सूचनांप्रमाणे हा खेळ खेळून नवे वर्ष साजरे करता येऊ शकते .


कार्यालय अथवा कंपनीत काम करताना झालेल्या दुखापतींमुळे महिलांमध्ये नैराश्य , चिंता आणि थकवा या मानसिक आजारांचा धोका अधिक वाढत असल्याचे नुकत्याच करण्यात आलेल्या एका संशोधनात स्पष्ट झाले आहे . महिलांना घरकाम करताना दुखापत होण्याचा धोका पुरुषांच्या तुलनेत अधिक असतो . त्यामुळेच त्याचा महिलांच्या मानसिक आरोग्यावर गंभीर परिणाम होतो . संशोधनानुसार कामगारांना अधिक सुरक्षित ठेवण्यासाठी सामान्य सुरक्षा कार्यक्रमापेक्षा अधिक काहीतरी करणे आवश्यक आहे . सुरक्षा आणि आरोग्यासाठी एकत्रित दृष्टिकोन असणे आवश्यक असल्याचे अमेरिकेतील कोलोरॅडो बोल्डर विद्यापीठातील साहाय्यक प्राध्यापिका नतालिया श्वातका यांनी म्हटले आहे . वैद्यकीय विम्याच्या ३१४ दाव्यांचा संशोधकांनी अभ्यास केला . ‘ऑक्युपेशनल अँड एन्व्हायर्न्मेंटल मेडिसिन’ या मासिकात प्रसिद्ध झालेल्या या संशोधनात १७ हजार कामगारांच्या आरोग्यावर अभ्यास करण्यात आला आहे . त्यात व्यवस्थापक ते कामगार पदावरील सर्वाचा समावेश आहे . कार्यालयात काम करताना दुखापत झाल्यास पुरुषांच्या मानसिक आरोग्यावर त्याचा परिणाम होत नाही . मात्र , कार्यालयातील दुखापतींमुळे मानसिक आरोग्य बिघडल्याच्या तक्रारी महिलांकडून मोठय़ा प्रमाणावर आल्याचे संशोधकांच्या निदर्शनास आले . ६० टक्के महिलांनी दुखापतींनंतर मानसिक आरोग्यावर परिणाम झाल्याच्या तक्रारी केल्या . त्याच वेळी पुरुषांमध्ये हे प्रमाण ३३ टक्के होते . कामातील दुखापतींचा महिलांच्या आरोग्यावर अधिक परिणाम का होतो , याचा अभ्यास संशोधकांनी सुरू केला आहे . कार्यालय आणि घरातही काम करावे लागत असल्यामुळे महिलांमध्ये तणाव वाढत असून मानसिक आरोग्य ढासळत असल्याची शक्यता श्वातका यांनी व्यक्त केली .


बॉलिवूड आणि क्रिकेट जगतातील प्रसिद्ध जोडी अनुष्का शर्मा – विराट कोहली ११ डिसेंबरला टस्कनी येथे विवाहबंधनात अडकले . भारतात परतल्यानंतर २१ तारखेला या नवदाम्पत्याने नवी दिल्ली येथे त्यांचे नातेवाईक आणि जवळच्या मित्रमंडळींसाठी रिसेप्शन ठेवले होते . या रिसेप्शनला पंतप्रधान नरेंद्र मोदी आणि अर्थमंत्री अरुण जेटली यांनीही उपस्थिती होती . दिल्लीतील ताज डिप्लॉमॅटिक एन्क्लेव्ह हॉटेलमध्ये पार पडलेल्या या रिसेप्शनचा खर्च ५० लाख रुपये इतका असल्याची चर्चा आहे . येत्या २६ डिसेंबरला मुंबईमध्ये विरुष्काने आणखी एक रिसेप्शन ठेवले असून , यात बॉलिवूड आणि क्रिकेट जगतातील अनेक मंडळी उपस्थित राहतील . सुत्रांच्या माहितीनुसार , लोअर परेल येथील ४० मजली हाईराइज होटल सेंट रेजिसच्या ‘एस्टर बॉलरूम’मध्ये रिसेप्शन ठेवण्यात आले आहे . जवळपास ६५ हजार स्क्वेअर फूटचा ‘एस्टर बॉलरूम’ हा क्रिस्टल झुमरांनी सजलेला शानदार बॅक्वेट हॉल आहे . हे ठिकाण २६ डिसेंबरला पूर्ण दिवसासाठी बूक करण्यात आले आहे . त्या दिवशी सकाळपासून बॅक्वेट हॉलच्या सजावटीला सुरुवात होईल आणि रात्री ८ नंतर रिसेप्शन सुरु होईल . हे रिसेप्शन पहाटे ३ पर्यंत असणार आहे . Virushka Mumbai Reception : पहाटे ३ पर्यंत चालणाऱ्या विरुष्काच्या रिसेप्शनमध्ये इतका खर्च होणार ? अनुष्कापाठोपाठ आणखी एका अभिनेत्रीने केले गुपचूप लग्न ? सोनम कपूरचे विवाहस्थळ ठरले ? ‘साहो’मधील श्रद्धाच्या भुमिकेबद्दल प्रभास म्हणतो… भारताचा नवा चेहरा दाखवणारा ‘मॅडमॅन पॅडमॅन’ वर्षाअखेर सलमानने बॉक्स ऑफिसवर मारली बाजी …अन् मीनाक्षी - अमृतामधील तो वाद आश्चर्यकारकरित्या मिटला हॉलिवूड अभिनेत्याने वाचली ‘भगवद् गीता’ या १५ सेलिब्रिटींनी त्यांच्या लग्नात कोणालाही बोलावले नाही अरेच्चा ! चित्रपटगृहात ‘टायगर जिंदा है’च्या ऐवजी ‘फुकरे रिटर्न्स’ दाखवला


संभाषण कौशल्य हे आपण अगदी लहान असल्यापासून शिकत आलेलो आहोत . मोठ्या माणसांशी कसे बोलायचे , वृद्ध माणसांशी कसे बोलायचे त्या पासून अगदी आपल्या मैत्रिणींशी - मित्रांशी , नोकरीतील सोबतच्या सहकाऱ्यांशी , कधी बॉससोबत तर कधी बिल्डिंग मधल्या वॉचमनशी… कधी , काय आणि कसे बोलायचे हे आपण आपल्याही नकळत शिकत जातो . लहानपणापासून आपले पालक आणि आजूबाजूचे लोक एकमेकांशी कसे बोलतात यावरुन आपण ते आत्मसात करतो . आपल्याला काहीसा साधा वाटणारा हा विषय काही अभ्यासकांनी मात्र विशेष अभ्यासला आहे . आपला मेंदू कसे बोलायचे हे शिकतो तरी कसे याचा त्यांनी आपल्यापरिने अभ्यास केला आणि त्यांना अनेक गोष्टींचा उलगडा झाला . संभाषण कौशल्ये हि जरी नैसर्गिक प्रक्रिया असली तरी ती बऱ्याचदा तुमच्या आसपासच्या घडामोडींवर अवलंबून असते . सगळ्यात महत्त्वाची आणि आपली समोरच्यावर छाप पाडणारी गोष्ट म्हणजे पहिली भेट . इंग्रजीमध्ये ज्याप्रमाणे म्हटले जाते तसे “First Impression is the last impression” त्यामुळे तुमचे पहिले बोलणे अतिशय चांगले असणे गरजेचे असते . यातही पहिल्या भेटीत संभाषण सुरु करण्यापूर्वी कोणती खबरदारी घ्यावी हे शिकणे गरजेचे आहे . संभाषणकलेत पहिल्या भेटीला खूप महत्व दिले गेले आहे . खूप खोलवर अभ्यास केल्यावर असे आढळून आले आहे की कोणत्याही संभाषणाचे तीन भाग पडतात , सुरुवात मध्य आणि शेवट . सुरुवातीच्या भागात समोरच्या व्यक्तीची माहिती मिळवणे , त्याच्या आवडीच्या - नावडीच्या गोष्टींची यादी तयार करणे , त्याला भेटण्याआधी कोणत्या विषयावर कसे आणि काय बोलायचे आहे , त्या व्यक्तीला कोठे भेटायचे आहे हे सर्व आपले मेंदू अगदी सहजपणे ठरवतो आणि त्याप्रमाणे कामाला लागतो . पहिल्या भेटीचे रूपांतर त्याला एका चांगल्या नात्यात करायचे असते त्यामुळे प्रत्येकाचा मेंदू अशा क्षणी खूप सतर्क असतो . आता सुरुवातीच्या काळात संभाषण करताना कोणती काळजी घ्यावी याविषयी माहिती पुढील लेखात घेऊया . अवधूत नवले


गेल्या २५ वर्षांपासून हिंदी चित्रपटसृष्टीत अभिनेता शाहरुख खान प्रेक्षकांच्या मनावर राज्य करत आहे . ‘फौजी’ , ‘सर्कस’मधील त्याच्या भूमिकांपासून ते अगदी सध्या चर्चा सुरु असणाऱ्या ‘जब हॅरी मेट सेजल’ या चित्रपटातील भूमिकेपर्यंत त्याच्या प्रत्येक भूमिकेला प्रेक्षकांनी चांगलीच दाद दिली . पण , शाहरुखला अभिनयाची जाण नाही असं त्याला एका नवोदित अभिनेत्रीने सांगितलं होतं . बसला ना तुम्हालाही धक्का ? हे खरंय . खुद्द शाहरुखनेच एका मुलाखतीत याबद्दलचा खुलासा केला . आता तुम्हालाही हाच प्रश्न पडतोय ना , की शाहरुखच्या अभिनय कौशल्यावर प्रश्नचिन्ह नेमकं कोणी उपस्थित केलं ? ती नवोदित अभिनेत्री होती , अनुष्का शर्मा . एका मुलाखती दरम्यान अनुष्काचे शाहरुखविषयीचे विचार सांगताना राजीव मसंद यांनी ‘ती तुला पहिल्यांदा पाहून भारावली होती , ’ असं त्याला सांगितलं . त्यावेळी राजीवला मध्येच थांबवत शाहरुख म्हणाला , ती खोटं बोलतेय . मी हे आधीही बोललो आहे आणि आताही बोलतोय , की चित्रीकरणाच्या सुरुवातीलाच ती माझ्याजवळ येऊन म्हणाली होती , तुला अभिनय येत नाही . ’ शाहरुखने ‘रब ने बनादी जोडी’ या चित्रपटाच्या वेळचा हा खुलासा केला तेव्हा खुद्द राजीवलाही धक्का बसला . वाचा : गोष्ट पहिल्या सुपरस्टारच्या पहिल्या प्रेयसीची… पुढे शाहरुख म्हणाला , तुम्ही हवं तर तिला विचारा . चित्रपटातील संवाद लक्षात ठेवण्यामध्ये तिची सवय अगदी माझ्याप्रमाणेच आहे . त्या बाबतीत मी तिचं कौतुक करतो . ‘रब ने बना दी जोडी’च्या वेळी मी आदित्यलाही यासंबंधी सांगितलं होतं . ती खरंच खूप चांगली अभिनेत्री आहे . यानंतर शाहरुख म्हणाला की , ‘ती म्हणालेली , तुम्ही खरंच खूप चांगले आहात . मला तुम्ही फार आवडता . पण , एक अभिनेता म्हणून मला तुम्ही कधीच आवडला नाहीत . ’ या चित्रपटाच्या शेवटच्या दृश्याच्या वेळी तिने मला मिठी मारली , असं सांगत शाहरुखने खरी आणि चुलबुली अनुष्का सर्वांसमोर आणली . त्या क्षणाविषयी सांगताना शाहरुख म्हणाला , ‘तिने मला मागूनच मिठी मारली . त्यावेळी मला वाटलं आतातरी हिला माझा अभिनय आवडला असेल . पण , तुम्ही माणूस म्हणून खूप चांगले आहात . असं ती म्हणाली . ’ चित्रपटाच्या सुरुवातीला अनुष्काचं शाहरुखविषयी जे मत होतं तेच अगदी त्या चित्रपटाच्या शेवटच्या दृश्यापर्यंत ठाम राहिली . याचंच शाहरुखला फार कौतुक होतं , हे त्याने स्पष्ट केलं . किंग खान आणि अनुष्का शर्मा ही जोडी ऑनस्क्रीनसुद्धा बरीच गाजली . आतापर्यंत ‘रब ने बनादी जोडी’ आणि ‘जब तक है जान’ या चित्रपटांतून त्यांनी स्क्रीन शेअर केलीये . अशी ही जोडी लवकरच ‘जब हॅरी मेट सेजल’ या चित्रपटातून प्रेक्षकांच्या भेटीला येणार आहे . सध्या या चित्रपटाच्या गाण्यांना बरीच पसंती मिळत आहे .


OnePlus ही मोबाइल कंपनी मागच्या काही दिवसांत बरीच चर्चेत आली आहे . आकर्षक फिचर्स असलेले स्मार्टफोन बाजारात दाखल केल्याने कंपनीचे नाव घेतले जात आहे . विशेष म्हणजे कंपनीच्या OnePlus 6 या फोनची तर मागील काही दिवसांपासून जोरदार चर्चा आहे . हा फोन नेमका कधी लाँच होणार , त्याची फिचर्स आणि किंमत याबाबत ग्राहकांमध्ये मोठ्या प्रमाणात उत्सुकता होती . या महिन्यात लाँच होणारा या फोनची किंमत अखेर लीक झाली आहे . १६ मे रोजी हा फोन लंडनमध्ये लाँच होणार असून १७ मे रोजी तो भारत आणि चीनमध्ये लाँच होईल . अॅमेझॉन इंडियावर या फोनच्या खरेदीसाठीचे रजिस्ट्रेशन पेज सुरु करण्यात आले आहे . त्यामुळे तुम्ही हा फोन खरेदी करण्याचा विचार करत असाल तर ऑनलाइन रजिस्ट्रेशन करु शकता . नुकत्याच आलेल्या वृत्तानुसार , OnePlus 6 च्या ६४ जीबी आणि १२८ जीबीच्या फोनची किंमत लीक झाली आहे . याशिवाय कंपनी २५६ जीबीचा फोनही लाँच करणार असल्याचे बोलले जात होते मात्र त्याच्या किंमतीबाबत कोणतीही माहिती समोर आलेली नाही . OnePlus 6 च्या ६४ जीबीच्या फोनची किंमत ३६ , ९९९ रुपये तर १२८ जीबी च्या फोनची किंमत ३९ , ९९९ रुपये असेल असा अंदाज व्यक्त केला जात आहे . ६४ जीबीच्या स्टोरेजमध्ये ६ जीबी की ८ जीबीची रॅम देण्यात येणार याबाबत स्पष्टता नाही . काही दिवसांपूर्वी OnePlus ने आपण येत्या काळात इयरबडसचा जॅक असलेले मोबाइल तयार करणार असल्याचे सांगितले होते . त्यामुळे नव्याने येणाऱ्या OnePlus 6 या फोनला अशी सुविधा असेल का याबाबतही उत्सुकता आहे . या फोनमध्ये iPhone X प्रमाणे विशेष नॉच देण्यात आलेला आहे . मात्र ज्यांना हा नॉच नको असेल त्यांना तो लपविता येईल अशी सुविधाही करण्यात आली आहे . या फोनच्या फिचर्सबाबतही मोठ्या प्रमाणात उत्सुकता असून लवकरच हे फिचर्स आपल्यासमोर येतील . OnePlus 6 हा कंपनीचा फ्लॅगशीप फोन असेल . सध्या बाजारात उपलब्ध असणाऱ्या OnePlus 5T हा कंपनीचा फ्लॅगशीप फोन आहे . ढोबळपणे सांगायचे झाले तर कंपनीचा सर्वोत्तम फोन किंवा जो फोन कंपनी आपली ओळख म्हणून बाजारात उतरवते त्याला फ्लॅगशीप फोन म्हणतात .


बाजारात टिकाव लागावा यादृष्टीने मोबाईल कंपन्या सातत्याने नवनवीन प्रयोग करताना दिसत आहेत . दिवसागणिक अद्ययावत तंत्रज्ञान असलेले मोबाईल बाजारात दाखल होत आहेत . नुकतेच मोटोरोलाने आपले २ स्मार्टफोन बाजारात दाखल केले आहेत . कंपनीने G सीरिजचे Moto G6 आणि Moto G6 Play आज भारतात लॉन्च करण्यात आले . दिल्लीतील एका जाहीर कार्यक्रमात याबाबतची माहिती देण्यात आली . मोटोरोलाचे युट्यूब चॅनेल आणि फेसबुक पेजवर हा कार्यक्रम लाईव्ह सुरु आहे . Moto G6 Play हा स्मार्टफोन फ्लिपकार्ट आणि मोटो हब येथे तर Moto G6 हा फोन अॅमेझॉन आणि मोटो हब यावर खरेदीसाठी उपलब्ध आहे . मात्र या दोन्ही फोनची अधिकृत किंमत कंपनीने अद्याप जाहीर केलेली नाही . Moto G6 या फोनला ५ . ७ इंचाचा डिस्प्ले देण्यात आला असून कॉर्निंग गोरिला ग्लास देण्यात आली आहे . याला क्वालकॉम स्नॅपड्रॅगन ४२७ प्रोसेसर देण्यात आला आहे . या फोनची रॅम २ जीबी आणि ३ जीबी आहे . यात ३२ जीबी किंवा ६४ जीबीचे स्टोरेज मिळणार असून आवश्यकता असल्यास मायक्रोएसडी कार्डच्या सहाय्याने ते १२८ पर्यंत वाढवता येऊ शकते . १२ मेगापिक्सलचा रिअर कॅमेरा आणि ५ मेगापिक्सलचा फ्रंट कॅमेरा देण्यात आला आहे . या फोनची बॅटरी ३ हजार मिलिअॅम्पिअर्सची असेल . Moto G6 Play या फोनमध्ये ५ . ७ इंचाचा फुल एचडी प्लस डिस्प्ले , स्नॅपड्रॅगन ४२७ प्रोसेसर , २ जीबी किंवा ३ जीबी रॅम , १६ जीबी किंवा ६४ जीबी स्टोरेज , १३ मेगापिक्सलचा रियर कॅमेरा , ५ मेगापिक्सलचा फ्रंट कॅमेरा आणि ४ हजार मिलिअॅम्पियर्स क्षमतेची बॅटरी देण्यात आली आहे .


‘केदारनाथ’ या आगामी चित्रपटातून सैफ अली खान आणि अमृता सिंग यांची मुलगी सारा बॉलिवूडमध्ये पदार्पण करणार आहे . साराचा हा पहिलाच चित्रपट असल्यामुळे या चित्रपटाबद्दल सध्या बरीच चर्चा आहे . नुकतेच सारा आणि मुख्य अभिनेता सुशांत सिंग राजपूतने चित्रपटाचे पहिले शेड्यूल पूर्ण केले . दरम्यान , ‘केदारनाथ’चा दिग्दर्शक अभिषेक कपूर चित्रीकरणादरम्यानचे फोटो सोशल मीडियावर शेअर करून चित्रपटासंबंधी आपल्या चाहत्यांना माहिती देत असतो . ते फोटो पाहता चित्रपटाच्या सेटवर खेळीमेळीचे वातावरण असल्याचे लक्षात येतेय खरे पण , तसे नाहीये . वाचा : असा पार पडला निर्मिती सावंत यांच्या मुलाचा साखरपुडा अभिषेकने ‘केदारनाथ’च्या टेक्निकल आणि क्रिएटिव्ह टीमला बाहरेचा रस्ता दाखवल्याचे वृत्त आहे . सिनेमॅटोग्राफर , कार्यकारी निर्माता आणि तंत्रज्ञांच्या टीममधील काही व्यक्तींशी अभिषेक ताळमेळ साधू शकत नव्हता . ‘स्पॉटबॉय ई’ वेबसाइटने दिलेल्या वृत्तानुसार , सध्या हा दिग्दर्शक नवीन टीमच्या शोधात आहे . इतकेच नव्हे तर चित्रपटातील कलाकारही त्याच्या रागापासून वाचू शकलेले नाहीत . वाचा : … म्हणून तुषार कपूरने मुलाच्या जन्मासाठी सरोगसीचा मार्ग निवडला चित्रपटसृष्टीत ‘गट्टू’ नावाने प्रसिद्ध असलेल्या अभिषेकने सुशांतकडे चित्रीकरणासाठी पुढच्या वर्षातील जानेवारी आणि फेब्रुवारीच्या तारखांची मागणी केली . त्यामुळेच सुशांतला बंटी वालियाच्या ‘रोमियो अकबर वॉल्टर’मधून काढता पाय घ्यावा लागला आहे . २०१३ साली उत्तराखंडमध्ये आलेल्या प्रलयावर ‘केदारनाथ’ चित्रपट आधारित असून , सारा आणि सुशांतची प्रेमकहाणीसुद्धा यात पाहावयास मिळणार आहे . पण , आता चित्रीकरणात येणारे अडथळे आणि काही सदस्यांची नाराजी पाहता , ‘केदारनाथ’ प्रेक्षकांच्या भेटीला येण्यास थोडा जास्त वेळ दवडला जाऊ शकतो , असेही म्हटले जाते .